**STATINIO STATYBOS TECHNINĖS PRIEŽIŪROS PASLAUGŲ**

**SUTARTIS**

**SPECIALIOSIOS SĄLYGOS**

**AB „LTG Infra“,** juridinio asmens kodas 305202934, kurios registruota buveinė yra Geležinkelio g. 2, LT- 2100 Vilnius, Lietuvos Respublika, duomenys apie įmonę kaupiami ir saugomi Lietuvos Respublikos juridinių asmenų registre, atstovaujama \_\_\_\_\_\_\_\_\_\_\_\_\_\_\_\_\_\_\_\_\_\_\_, veikiančio pagal \_\_\_\_\_\_\_\_\_\_\_\_\_\_\_\_\_\_\_\_\_\_, (toliau – **Užsakovas**), ir

ir

**UAB „OR Consulting**“, juridinio asmens kodas 302527068, atstovaujama \_\_\_\_\_\_\_\_\_\_\_\_\_\_\_\_\_, veikiančio (-ios) pagal įstatus), kurios registruota buveinė yra Kalvarijų g. 300, LT-08318 Vilnius, Lietuva, duomenys apie įmonę kaupiami ir saugomi Lietuvos Respublikos juridinių asmenų registre, (toliau –**Tiekėjas**),

Užsakovas ir Paslaugų teikėjas toliau kartu šioje Sutartyje vadinami „Šalimis“, o kiekviena atskirai – „Šalimi“, sudarė šią statinio statybos techninės priežiūros sutartį (toliau – **Sutartis**) ir susitarė dėl toliau išvardintų sąlygų.

1. **PAGRINDINĖ INFORMACIJA APIE SUTARTĮ**

|  |  |  |
| --- | --- | --- |
|  | **Pirkimo pavadinimas** | **II p.o.d.** - Raudėnai – Tryškiai I kelias (6,98 km) kelio paprastojo remonto darbų techninė priežiūra; Kūlupėnai – Kretinga I kelias (17,76 km ) kelio paprastojo remonto darbų techninė priežiūra. |
|  | **Rangos darbų sutartis** | 2021-03-30 SUT(LGI)-189, Nr. 16869 "Geležinkelio kelių remonto Lentvaris - Vievis I kelio, Kūlupėnai - Kretinga - Kretingos st. I kelio ir Raudėnai – Tryškiai I kelio paprastojo remonto rangos darbai" (II p.o.d. - Geležinkelio kelio tarpstotyje Kūlupėnai – Kretinga remonto darbai) sutartis  2021-04-06 SUT(LGI)-203 Pirkimo Nr. 16869 „Geležinkelio kelių remonto Lentvaris - Vievis I kelio, Kūlupėnai - Kretinga - Kretingos st. I kelio ir Raudėnai – Tryškiai I kelio paprastojo remonto rangos darbai“ (III p.o.d. - Geležinkelio kelio tarpstotyje Raudėnai – Tryškiai remonto darbai) sutartis |
|  | **Taikoma kainodara** | Fiksuotos kainos su peržiūra kainodaros būdas |
|  | **Sutarties vertė be PVM, EUR** | II p.o.d. – 14960,00 Eur be PVM |
|  | **PVM, EUR** | 3141,60 Eur |
|  | **Bendra Sutarties kaina (Sutarties vertė be PVM ir PVM suma), EUR** | 18101,60 Eur su PVM |
|  | **Atsiskaitymo tvarka ir terminai** | Teikiamos Paslaugos priimamoms abiem Šalims elektroniniu parašu pasirašius Paslaugų priėmimo – perdavimo aktą ir pažymą apie suteiktų paslaugų vertę. Užsakovas pasirašo Paslaugų teikėjo teisingai parengtus dokumentus ne vėliau kaip per 10 (dešimt) darbo dienų nuo jų gavimo. Jei pateiktuose paslaugų priėmimo dokumentuose nustatoma klaidų, dokumentai grąžinami Paslaugų teikėjui koregavimui. Paslaugų teikėjas įsipareigoja nedelsiant, bet ne vėliau kaip per 2 (dvi) darbo dienas Šalims pasirašius Paslaugų priėmimo-perdavimo aktą pateikti Užsakovui Sąskaitą už suteiktas Paslaugas.  Paslaugų teikėjo pasirašyti Paslaugų priėmimo – perdavimo aktai ir pažymos apie suteiktų paslaugų vertę pateikiami Užsakovui pasirašyti po to, kai Rangovas, Paslaugų teikėjas ir Užsakovas pasirašo per atitinkamą ataskaitinį mėnesį Rangovo atliktų darbų priėmimo – perdavimo aktą ir Užsakovas patvirtina Paslaugų teikėjo pateiktą ataskaitą apie atliktą statinio statybos techninę priežiūrą per ataskaitinį mėnesį.  Galutinis Paslaugų priėmimo – perdavimo aktas ir galutinė pažyma apie suteiktų paslaugų vertę pateikiamas Užsakovui pasirašyti po to, kai baigiamos teikti Paslaugos, Rangovas, Paslaugų teikėjas ir Užsakovas pasirašo galutinį Rangovo atliktų darbų priėmimo - perdavimo aktą ir Užsakovas patvirtina Paslaugų teikėjo pateiktą ataskaitą apie atliktą statinio statybos techninę priežiūrą per paskutinį ataskaitinį mėnesį.  Paslaugų priėmimo – perdavimo akte nurodoma per 1 (vieną) mėnesį suteiktų Paslaugų vertė, apskaičiuojama proporcingai per atitinkamą mėnesį priimtų Rangos darbų vertei pagal visų šalių pasirašytus Rangovo pateikiamus priėmimo – perdavimo aktus (Paslaugų vertės apskaičiavimui taikomas procentas dviejų skaičių po kablelio tikslumu). Jei iki Sutarties įsigaliojimo dalis Darbų bus priimta pagal Rangovo pateikiamus priėmimo - perdavimo aktus, tuomet Paslaugų teikėjo pirmajame Paslaugų priėmimo – perdavimo akte nurodoma Paslaugų vertė skaičiuojama papildomai įvertinant iki Sutarties įsigaliojimo priimtų Rangos darbų vertę.  Galutiniame Paslaugų priėmimo – perdavimo akte nurodoma per paskutinį Paslaugų teikimo mėnesį suteiktų Paslaugų vertė, kurią sudaro likutinė Paslaugų vertė (Paslaugų vertės apskaičiavimui taikomas procentas dviejų skaičių po kablelio tikslumu).  Už suteiktas Paslaugas Užsakovas apmoka Paslaugų teikėjui per 45 (keturiasdešimt penkias) dienas po Sąskaitos priėmimo per Informacinę sistemą „E. sąskaita“ dienos.  Iš kiekvienos Paslaugų teikėjui mokamos sumos Užsakovas sulaiko 10 (dešimt) proc. mokėtinos sumos. Sulaikomi pinigai išmokami Paslaugų teikėjui ne vėliau kaip per 15 (penkiolika) darbo dienų po Statinio statybos užbaigimo akto ir kitų dokumentų, išduodamų galiojančių teisės aktų nustatyta tvarka, užbaigus Statinio statybą, gavimo ir pateikimo Užsakovui dienos. Šalys susitaria, kad sulaikomi pinigai yra skirti visų Paslaugų teikėjo sutartinių įsipareigojimų vykdymui bei nuostolių atlyginimui užtikrinti, įskaitant, bet neapsiribuojant palūkanų, delspinigių, baudų ar kito pobūdžio kompensacijų mokėjimui užtikrinti. |
|  | **Tiesioginis atsiskaitymas su subteikėjais** | Subteikėjams pageidaujant, Užsakovas su jais atsiskaitys tiesiogiai. Apie šią galimybę Užsakovas subteikėją informuos atskiru pranešimu per 3 (tris) darbo dienas nuo informacijos iš Paslaugų teikėjo apie pasitelkiamą subteikėją gavimo dienos. Norėdamas pasinaudoti tiesioginio atsiskaitymo galimybe, subteikėjas turi apie tai raštu ne vėliau kaip per 2 (dvi) darbo dienas informuoti Užsakovą. Tokiu atveju su Užsakovu, Paslaugų teikėju ir subteikėju bus sudaroma trišalė sutartis, kurioje pateikiama tiesioginio atsiskaitymo su subteikėju tvarka, įskaitant teisę Paslaugų teikėjui prieštarauti nepagrįstiems mokėjimams. Trišalės sutarties dėl tiesioginio atsiskaitymo su subteikėju pasirašymas nekeičia Paslaugų teikėjo atsakomybės dėl Sutarties įvykdymo. |
|  | **Sutarties įvykdymo užtikrinimas** | Netaikomas |
|  | **Sutarties įvykdymo užtikrinimo dydis** | Netaikomas |
|  | **Avansas** | Nenumatytas |
|  | **Numatomi pasitelkti subteikėjai** | [Subteikėjo pavadinimas, juridinio asmens kodas, kontaktiniai duomenys ir jo atstovas. Nurodoma, kurią sutarties dalį vykdys atitinkamas subteikėjas]. |

1. **SUTARTIES DALYKAS**
   1. Sutarties dalykas yra II p.o.d. - Raudėnai – Tryškiai I kelias (6,98 km) kelio paprastojo remonto darbų techninė priežiūra; Kūlupėnai – Kretinga I kelias (17,76 km ) kelio paprastojo remonto darbų techninės priežiūros paslaugos, susidedančios iš statinio statybos techninio prižiūrėtojo pareigų bei funkcijų, kurias numato Lietuvos Respublikos teisės aktai, įskaitant, bet neapsiribojant, Lietuvos Respublikos statybos įstatymas bei statybos techninis reglamentas STR 1.06.01:2016 *Statybos darbai. Statinio statybos priežiūra* (su vėlesniais pakeitimais ir papildymais) ir Sutartis, vykdymo. Teikiamų Paslaugų Techninė specifikacija yra neatskiriama šios Sutarties dalis.
   2. Šalys susitaria, kad Paslaugų kokybė yra esminė Sutarties sąlyga.
2. **SUTARTIES ĮSIGALIOJIMO SĄLYGOS, PASLAUGŲ SUTEIKIMO TRUKMĖ IR TERMINAI**
   1. Sutartis laikoma sudaryta ir įsigalioja ją pasirašius įgaliotiems Šalių atstovams.
   2. Paslaugų teikimo trukmė – **9 (devyni) mėnesiai**, bet ne trumpiau, kaip iki Rangos darbų sutartyje nurodytų statinių statybos užbaigimo procedūrų pabaigos.
   3. Paslaugų teikėjas patvirtina, kad yra įsivertinęs ir prisiima visą riziką dėl galimo Rangos darbų atlikimo uždelsimo, jei Rangos darbai tęstųsi ilgiau nei numatyta Rangos darbų sutartyje, ir įsipareigoja be papildomo užmokesčio teikti Paslaugas šioje Sutartyje nustatyta tvarka ir sąlygomis iki faktinės Rangos darbų sutartyje nurodytų statinių statybos užbaigimo procedūrų pabaigos.
3. **UŽ SUTARTIES VYKDYMĄ ATSAKINGI ASMENYS** 
   1. Už Sutarties vykdymą atsakingi Šalių asmenys:

|  |  |  |
| --- | --- | --- |
|  | Už Sutarties vykdymą, Paslaugų perdavimo-priėmimo aktų pasirašymą atsakingas **Užsakovo** asmuo | Už Sutarties vykdymą, Paslaugų perdavimo-priėmimo aktų pasirašymą **Paslaugų teikėjo** asmuo |
| Vardas, pavardė |  |  |
| Pareigos |  |  |
| Telefonas |  |  |
| El. Paštas |  |  |

* 1. Už PVM sąskaitų faktūrų per E-sąskaitą priėmimą atsakingi Šalių asmenys:

|  |  |  |
| --- | --- | --- |
|  | Už PVM sąskaitų faktūrų per E-sąskaitą priėmimą atsakingas **Užsakovo** asmuo | Už PVM sąskaitų faktūrų pateikimą atsakingas **Paslaugų teikėjo** asmuo |
| Vardas, pavardė |  |  |
| Pareigos |  |  |
| Telefonas |  |  |
| El. Paštas |  |  |

* 1. Pasikeitus už Sutarties vykdymą, Paslaugų perdavimo-priėmimo aktų pasirašymą ar PVM sąskaitų faktūrų priėmimą/pateikimą atsakingiems asmenims Šalis informuoja kitą Šalį ir atskiras Sutarties pakeitimas ar atskiras įgaliojimų įforminimas dėl šios priežasties nėra atliekamas.

1. **DRAUDIMAS**
   1. Paslaugų teikėjas, raštu suderinęs su Užsakovu draudimo sutarties sąlygas, privalo per 10 (dešimt) darbo dienų po Sutarties pasirašymo dienos savo sąskaita sudaryti ir pateikti statinio statybos techninio prižiūrėtojo civilinės atsakomybės privalomojo draudimo sutartį pagal Lietuvos Respublikos statybos įstatymo XI skirsnyje nustatytus reikalavimus ne mažesnei kaip 100 000,00 (šimtas tūkstančių) EUR draudimo sumai vienam draudžiamajam įvykiui ir visam draudimo sutarties galiojimo laikotarpiui. Besąlyginė išskaita turi būti ne didesnė nei 2 900,00 Eur (du tūkstančiai devyni šimtai eurų).
   2. Draudimo apsauga papildomai turi apimti ir neturtinę žalą.
   3. Draudimo apsauga turi apimti ir finansinę žalą, t.y. nesusijusią su žalos padarymu turtui, asmens sveikatai, gyvybei ir (ar) neatsirandančią kaip žalos turtui, asmens sveikatai, gyvybei pasekmė.
   4. Draudimo apsaugos terminas turi apimti laikotarpį nuo statybos techninės priežiūros pradžios ir negali būti trumpesnis nei 2 metai po statybos techninės priežiūros pabaigos (statytojo objekto statybos užbaigimo akto arba deklaracijos apie statybos užbaigimą pasirašymo dienos).
   5. Statinio statybos techninio prižiūrėtojo civilinės atsakomybės privalomojo draudimo sutartis turi įsigalioti ne vėliau kaip per 21 (dvidešimt vieną) dieną nuo Sutarties pasirašymo dienos ir turi galioti visą statybvietėje vykdomų Rangos darbų laikotarpį iki visų atliktų statybos darbų rezultato perdavimo Užsakovui dienos.
   6. Paslaugų teikėjas savo sąskaita privalo pratęsti (atnaujinti) draudimo sutartis ir pateikti Užsakovui tai patvirtinančius dokumentus, jeigu šios draudimo sutartys pasibaigs anksčiau, negu numatyta teisės aktuose.
   7. Jeigu Paslaugų teikėjas veikia jungtinės veiklos (partnerystės) pagrindu ir/ar samdosi subteikėjus, tai visi kiti partneriai ir/ar subteikėjai turi būti įvardinti kaip papildomi apdraustieji pateiktame draudimo liudijime (polise) arba pateikti savo vardu sudarytus draudimo liudijimus (polisus) ne mažesne draudimo apimtimi, nei nurodyta Sutartyje.
   8. Paslaugų teikėjas savo sąskaita privalo pratęsti (atnaujinti) draudimo sutartį ir likus ne mažiau nei 2 (dviem) darbo dienoms iki pratęsiamos draudimo sutarties pabaigos pateikti Užsakovui tai patvirtinančius dokumentus, jeigu Draudimo sutartis pasibaigs (pasibaigia) anksčiau, negu numatyta Sutartyje.
   9. Paslaugų teikėjas privalo laikytis visų draudimo sutartyje apibrėžtų sąlygų ir užtikrinti, kad sudaryta draudimo sutartis galiotų pagal šioje Sutartyje nustatytus reikalavimus.
   10. Jeigu draudiko išmokėtos draudimo išmokos nepakanka Paslaugų teikėjo padarytai žalai atlyginti, Paslaugų teikėjas privalo atlyginti likusius nuostolius. Jeigu Paslaugų teikėjas nesudaro draudimo sutarties arba neužtikrina draudimo sutartyje draudiko nurodytų sąlygų laikymosi, Paslaugų teikėjas privalo atlyginti visą padarytą žalą.
   11. Paslaugų teikėjas per visą draudimo sutarčių apsaugos galiojimo laikotarpį, nedelsdamas, t. y. per 1 (vieną) darbo dieną, kai to pareikalauja Užsakovas, turi pateikti įrodymus, patvirtinančius draudimo apsaugos galiojimą ir reguliarų draudimo įmokų mokėjimą.
2. **ATSAKOMYBĖS SĄLYGOS**
   1. Užsakovui, nesant Paslaugų teikėjo kaltės, uždelsus atsiskaityti už tinkamai Paslaugų teikėjo suteiktas Paslaugas per Sutartyje nurodytą terminą, nuo kitos dienos jam pradedami skaičiuoti 0,1 proc. dydžio delspinigiai nuo laiku neapmokėtos sumos, įskaitant PVM, už kiekvieną uždelstą dieną, bet ne daugiau nei 20 proc. nuo Bendros Sutarties kainos.
   2. Netesybos Paslaugų teikėjui už netinkamą Sutarties vykdymą:
      1. už Sutarties Specialiųjų sąlygų ‎5.1 punkte nustatyto termino nesilaikymą Paslaugų teikėjas įsipareigoja sumokėti Užsakovui baudą (Bd), kuri apskaičiuojama pagal formulę:

Bd=Bv x V

kur:

Bv – 100,00 (vienas šimtas) EUR;

V – dienų skaičius, kiek vėluojama pateikti Paslaugų teikėjo civilinės atsakomybės draudimo sutarties sudarymo faktą patvirtinančius dokumentus.

* + 1. už Sutarties Bendrųjų sąlygų ‎17.3 punkte nustatyto termino nesilaikymą Paslaugų teikėjas įsipareigoja sumokėti Užsakovui baudą (Bd), kuri apskaičiuojama pagal formulę:

Bd=Bv x V

kur:

Bv – 100,00 (vienas šimtas) EUR;

V – dienų skaičius, kiek vėluojama įsiregistruoti PVM mokėtoju Lietuvos Respublikoje.

* + 1. nustačius Sutarties Bendrųjų sąlygų ‎5.2.10, ‎5.2.14, ‎5.2.16, ‎5.2.19, ‎5.2.21, ‎5.2.24, ‎5.2.26, ‎5.2.27 arba ‎5.2.28 punkte numatytų Paslaugų teikėjo pareigų nevykdymą arba netinkamą vykdymą, už kiekvieną tokių pareigų nevykdymo arba netinkamo vykdymo atvejį Paslaugų teikėjas įsipareigoja Užsakovui sumokėti 5 00,00 (penkių šimtų) EUR baudą;
    2. nustačius Sutarties Bendrųjų sąlygų 5.2.20, ‎5.2.22 arba ‎5.2.23 punkte numatytų Paslaugų teikėjo pareigų nevykdymą arba netinkamą vykdymą, už kiekvieną tokių pareigų nevykdymo arba netinkamo vykdymo atvejį Paslaugų teikėjas įsipareigoja Užsakovui sumokėti 150,00 (vieno šimto penkiasdešimties) EUR baudą;
    3. už Sutarties Bendrųjų sąlygų ‎5.2.9 punkte nustatytų reikalavimų netinkamą vykdymą:
       1. pirmą kartą nustačius faktą, kad Paslaugų teikėjo atsakingo darbuotojo nėra statybvietėje, Paslaugų teikėjas raštu bus įspėtas dėl netinkamo Sutarties vykdymo;
       2. antrą kartą nustačius faktą, kad Paslaugų teikėjo atsakingo darbuotojo nėra statybvietėje, Paslaugų teikėjas įsipareigoja Užsakovui sumokėti 500,00 (penkių šimtų) EUR dydžio baudą už netinkamą Sutarties vykdymą;
       3. trečią ir kiekvieną kitą kartą nustačius faktą, kad Paslaugų teikėjo atsakingo darbuotojo nėra statybvietėje, Paslaugų teikėjas įsipareigoja už netinkamą Sutarties vykdymą sumokėti Užsakovui baudą (Bn), kuri apskaičiuojama pagal formulę:

Bn=B1 x (N-1)

kur:

B1 –500,00 (penki šimtai) EUR;

N – skaičius, kiek kartų Sutarties vykdymo metu nustatytas faktas, kad Paslaugų teikėjo atsakingo darbuotojo nėra statybvietėje.

* + 1. nustačius (Sutarties vykdymo metu, ar jai pasibaigus) kitų Sutartyje ir su Sutarties vykdymu susijusiuose teisės aktuose numatytų Paslaugų teikėjo pareigų nevykdymą arba netinkamą vykdymą, už kiekvieną tokių pareigų nevykdymo atvejį Paslaugų teikėjas įsipareigoja Užsakovui sumokėti 150,00 (vieno šimto penkiasdešimties) EUR baudą.
  1. Maksimali Paslaugų teikėjo ir Užsakovo netesybų (baudų ir delspinigių) riba – 20 (dvidešimt) proc. Bendros Sutarties kainos. Netesyboms (delspinigiams ir baudoms) pasiekus 20 *(dvidešimt)* proc. Bendros Sutarties kainos dydžio ribą, Užsakovas įgyja teisę vienašališkai nutraukti Sutartį ir pasilikti sau visos apimties Sutarties įvykdymo užtikrinimą.

1. **DĖL VALSTYBĖS VEIKSMŲ KAIP CIVILINĖS ATSAKOMYBĖS NETAIKYMO AR DALINIO ATLEIDIMO NUO JOS VISIŠKO AR DALINIO PAGRINDO COVID-19 ATVEJU:**
   1. Sutarties galiojimo laikotarpiu Šalis gali būti visiškai ar iš dalies atleidžiama nuo atsakomybės dėl Sutarties neįvykdymo, sąlygoto privalomų ir nenumatytų valstybės institucijų veiksmų (aktų), kilusių dėl koronaviruso (COVID-19) ar jo atmainų, dėl kurių įvykdyti prievolę neįmanoma ir kurių Šalys neturėjo teisės ginčyti (CK 6.253 straipsnio 3 dalis). Valstybės institucijų veiksmų (aktų) įtaka sutartinių įsipareigojimų vykdymui turi būti nustatoma kiekvienu konkrečiu atveju individualiai, o šia aplinkybe besiremianti Šalis privalo įrodyti, kad (i) pagrindas netaikyti sutartinės civilinės atsakomybės ar Šalį visiškai ar dalinai nuo jos atleisti, egzistuoja išimtinai dėl valstybės institucijų veiksmų (aktų), kurie faktiškai turi tiesioginę įtaką Sutarties vykdymui, bei įrodyti, kad (ii) kiekvienu atveju egzistuoja visų žemiau nurodytų sąlygų visetas:
      1. šie veiksmai (aktai) turi būti nenumatyti ir privalomi Šaliai – Šalis negalėjo jų numatyti iš anksto (Sutarties sudarymo metu);
      2. veiksmai (aktai) turi būti tokie, dėl kurių įvykdyti prievolę neįmanoma;
      3. Šalis neturėjo teisės veiksmų (aktų) ginčyti teismo ar administracine tvarka.
   2. Šalis, prašanti ją visiškai ar dalinai atleisti nuo atsakomybės dėl Sutarties neįvykdymo, sąlygoto privalomų ir nenumatytų valstybės institucijų veiksmų (aktų), kilusių dėl koronaviruso (COVID-19) ar jo atmainų, privalo raštu pranešti kitai Šaliai nedelsiant, bet ne vėliau kaip per 5 (penkias) kalendorines dienas nuo tokių veiksmų, trukdančių tinkamai vykdyti Sutartį, atsiradimo ar paaiškėjimo momento, pateikdama:
      1. objektyvius ir išsamius įrodymus bei rašytinius paaiškinimus apie atsiradusius privalomus ir nenumatytus valstybės institucijų veiksmus (aktus) bei jų poveikį ir rizikas Šalies sutartinių įsipareigojimų tinkamam vykdymui, taip pat, kad ji ėmėsi visų pagrįstų atsargumo priemonių ir dėjo visas pastangas, jog sumažintų išlaidas ar galimas neigiamas pasekmes Sutarties tinkamam vykdymui;
      2. preliminarų įsipareigojimų įvykdymo terminą, jei valstybės veiksmai (aktai), dėl kurių neįmanoma įvykdyti Sutartį, yra laikini.
   3. Šaliai negalint vykdyti sutartinių įsipareigojimų dėl privalomų ir nenumatytų valstybės institucijų veiksmų (aktų), kilusių dėl koronaviruso (COVID-19) ar jo atmainų ilgiau kaip 3 (tris) mėnesius, bet kuri iš Šalių turi teisę vienašališkai nutraukti šią Sutartį, apie tai raštu įspėjusi kitą šalį prieš 5 (penkias) kalendorines dienas.
   4. Esant aukščiau nurodytų sąlygų visetui, tačiau privalomiems ir nenumatytiems valstybės institucijų veiksmams (aktams) egzistuojant laikinai, Šalis atleidžiama nuo atsakomybės tik tokiam laikotarpiui, kuris yra protingas, atsižvelgiant į tos aplinkybės įtaką Sutarties įvykdymui. Išnykus bent vienai aukščiau nurodytai sąlygai, CK 6.253 straipsnio 3 dalies nuostatos Sutarties Šalims nebegali būti taikomos ir Šalims automatiškai pradedami taikyti Sutartyje įtvirtinti įsipareigojimai. Bet kokiu atveju, Šalis, kuri buvo visiškai ar iš dalies atleista nuo sutartinių įsipareigojimų vykdymo ir civilinės atsakomybės (padarinių) dėl Sutarties nevykdymo / netinkamo, išnykus bent vienai aukščiau nurodytai sąlygai, privalo raštu nedelsiant informuoti kitą Šalį.
   5. Šios nuostatos, susijusios su valstybės veiksmų (aktų) taikymu, neatima iš kitos Šalies teisės nutraukti Sutartį arba sustabdyti jos įvykdymą, ir / arba reikalauti sumokėti netesybas, nuostolius.
   6. Jeigu Šalis laiku, Sutartyje nustatyta tvarka, neišsiunčia pranešimo arba visiškai neinformuoja kitos Šalies, ji privalo kompensuoti kitai Šaliai visą žalą, kurią ši patyrė dėl laiku nepateikto pranešimo arba dėl to, kad nebuvo jokio pranešimo.
2. **KONTAKTAI**
   1. Visi pranešimai, sutikimai ir kitas susižinojimas, kuriuos Šalis teikia pagal šią Sutartį, teikiami lietuvių kalba ir bus laikomi galiojančiais ir įteiktais tinkamai, jeigu yra fiziškai įteikti kitai Šaliai arba išsiųsti registruotu paštu, elektroniniu paštu, Sutarties Specialiųjų Sąlygų 4.1 punkte arba 10 skyriuje nurodytais adresais.
3. **SUTARTIES PRIEDAI**
   1. Priedas Nr. 1 – Techninė specifikacija;
   2. Priedas Nr. 2 – Rangos darbų sutartis;
   3. Priedas Nr. 3 – Pirkimo dokumentai ir jų paaiškinimai (prie Sutarties atskirai nepridedami, o saugomas CVP IS priemonėmis);
   4. Priedas Nr. 4 – Paslaugų teikėjo pateiktas pasiūlymas ir jo paaiškinimai (prie Sutarties atskirai nepridedamas, o saugomas CVP IS priemonėmis);
   5. Priedas Nr. 7 – Paslaugų teikėjo draudimo liudijimas(-ai) (polisas(-ai)) (pateikiamas(-i) po Sutarties pasirašymo; prie Sutarties atskirai nepridedami, o saugomas CVP IS priemonėmis).
4. **ŠALIŲ REKVIZITAI**

|  |  |
| --- | --- |
| **UŽSAKOVAS** | **PASLAUGŲ TEIKĖJAS** |
| AB „LTG Infra“  Geležinkelio g. 2, Vilnius, LT – 02100, Vilnius  Tel. +370 5 269 33 53  Faksas -  PVM mokėtojo kodas LT100012666211,  Įmonės kodas 305202934,  Sąskaitos Nr. LT21 7300 0101 5917 5126  AB “Swedbank” bankas  Banko kodas 73000  Konstitucijos pr. 20A, 03502 Vilnius, Lietuva | UAB „OR Consulting“  Kalvarijų g. 300, LT-08318 Vilnius, Lietuva..  Tel. +370 600 00562  Faksas - |
|  |  |

Šio dokumento pasirašymo, registracijos datos ir Nr. užfiksuoti šio dokumento metaduomenyse.

Sutarties rengėjas:

Už ataskaitų paskelbimą atsakingas asmuo:

**STATINIO STATYBOS TECHNINĖS PRIEŽIŪROS PASLAUGŲ**

**SUTARTIS**

**BENDROSIOS SĄLYGOS**

1. **SUTARTIES SĄVOKOS**
   1. **Informacinė sistema „E. sąskaita“** – valstybės informacinė sistema, skirta informacinių technologijų priemonėmis parengti, pateikti ir išsaugoti sąskaitas už įsigyjamas prekes, paslaugas ir darbus, taip pat gauti informaciją apie pateiktų sąskaitų apmokėjimą (elektroninės paslaugos „E. sąskaita“ svetainė pasiekiama adresu [www.esaskaita.eu](http://www.esaskaita.eu)).
   2. **Komunalinio sektoriaus įstatymas** – Lietuvos Respublikos pirkimų, atliekamų vandentvarkos, energetikos, transporto ir pašto paslaugų srities perkančiųjų subjektų, įstatymas.
   3. **Nurodymas** – bet koks raštiškas arba žodinis (kuris vėliau turi būti patvirtintas raštiškai) nurodymas, kurį dėl Sutarties vykdymo Paslaugų teikėjui duoda Užsakovas arba jo atstovas.
   4. **Paslaugos** – Techninėje specifikacijoje ir šioje sutartyje nurodomos Paslaugų teikėjo teikiamos paslaugos.
   5. **Pirkimas** – Užsakovo atliktas Paslaugų įsigijimas su pasirinktu (pasirinktais) tiekėju (tiekėjais) sudarant techninės priežiūros paslaugų sutartį.
   6. **PVM** – pridėtinės vertės mokestis;
   7. **Sankcijos** – dėl bet kokių aplinkybių, susijusių su Paslaugų tiekėju ar jo teikiamomis Paslaugomis, Paslaugų teikėjui taikomos bet kokios prekybinės, ekonominės ar finansinės sankcijos, embargai ar kitos ribojančios priemonės, kurias nustato, taiko ar administruoja Jungtinių Tautų Saugumo Taryba, Europos Sąjunga ar jos institucijos, Jungtinių Amerikos Valstijų vyriausybė, įskaitant JAV iždo departamento Užsienio lėšų kontrolės biurą (OFAC) ir / ar šių subjektų institucijos.
   8. **Statinio projektas** – statinio techninis arba techninis darbo projektas arba remonto darbų aprašas, kuris yra statybos rangos sutarties priedas, pagal kurį Rangovas yra įsipareigojęs vykdyti statybos rangos darbus.
   9. **Rangovas** – Užsakovo teisės aktų nustatyta tvarka pasitelktas rangovas, su kuriuo Užsakovas yra sudaręs statybos rangos darbų sutartį ir kurio vykdomų statybos rangos darbų techninę priežiūrą šia sutartimi įsipareigoja vykdyti Paslaugų teikėjas.
   10. **Rangos darbai** – darbai, kuriuos Rangovas yra įsipareigojęs atlikti Rangos darbų sutartimi ir kurių vykdymo techninę priežiūrą Paslaugų teikėjas privalo vykdyti pagal šią Sutartį.
   11. **Rangos darbų atlikimo grafikas** – Rangovo parengtas ir su Užsakovu suderintas detalus kalendorinis Darbų atlikimo, medžiagų tiekimo, instaliavimo ir mokėjimų, Darbams atlikti reikalingų Eismo pertraukų grafikas. Jei taikoma, Darbų grafike turi būti konkrečiai pažymėti pagrindiniai darbai, kuriems atlikti yra reikalingos eismo pertraukos.
   12. **Rangos darbų sutartis** – tarp Užsakovo ir Rangovo sudaryta sutartis, pagal kurią rangovas atlieka rangos darbus, kurių vykdymo techninę priežiūrą šia sutartimi atlieka Paslaugų teikėjas.
   13. **Sąskaita** – PVM sąskaita faktūra, sąskaita faktūra, kreditiniai ir debetiniai dokumentai bei avansinės sąskaitos.
   14. **Sutartis** – šios statinio statybos techninės priežiūros paslaugų sutarties Bendrosios sąlygos, Specialiosios sąlygos ir visi jų priedai.
   15. **Techninė specifikacija** – Užsakovo parengtas dokumentas, kuriame apibūdinama, kokias Paslaugas įsipareigoja suteikti Paslaugų teikėjas.
   16. **Ūkio subjektas** – Paslaugų teikėjo pasiūlyme Pirkimui nurodytas fizinis asmuo, privatusis ar viešasis juridinis asmuo, kita organizacija ir jų padalinys arba tokių asmenų grupė, įskaitant laikinas ūkio subjektų asociacijas, kurie rinkoje siūlo teikti Paslaugas, ir kurio pajėgumais Paslaugų teikėjas rėmėsi, kad atitiktų Pirkimo dokumentuose nustatytus kvalifikacijos reikalavimus.
   17. **Viešųjų pirkimų įstatymas** – Lietuvos Respublikos viešųjų pirkimų įstatymas.
2. **SUTARTIES AIŠKINIMAS**
   1. Sutartis sudaryta vadovaujantis Lietuvos Respublikos teise. Sutartis ir atskiros jos nuostatos turi būti aiškinamos vadovaujantis Lietuvos Respublikos teise.
   2. Sutartyje, kur reikalauja kontekstas, žodžiai, pateikti vienaskaita, gali turėti ir daugiskaitos prasmę ir atvirkščiai.
   3. Kai tam tikra skaičiaus reikšmė skiriasi nuo nurodyto skaičiaus žodinės reikšmės, vadovaujamasi žodine skaičiaus reikšme. Jei mokėjimo valiutos pavadinimo trumpinys neatitinka mokėjimo valiutos pilno pavadinimo žodžiais, teisingu laikomas valiutos pilnas pavadinimas žodžiais.
   4. Sutarties trukmė ir kiti terminai yra skaičiuojami kalendorinėmis dienomis, jeigu Sutartyje nenustatyta kitaip.
3. **ŠALIŲ PAREIŠKIMAI IR GARANTIJOS**
   1. Kiekviena iš Šalių pareiškia ir garantuoja, kad:
      1. Sutartį sudarė turėdamos tikslą realizuoti jos nuostatas bei galėdamos realiai, tinkamai ir laiku įvykdyti Sutartyje prisiimtus įsipareigojimus;
      2. Sutartį sudarė nepažeisdamos ir neturėdamos tikslo pažeisti Lietuvos Respublikos teisės aktų bei savo įstatų ar kitų jų veiklą reglamentuojančių dokumentų bei sutartinių įsipareigojimų;
      3. jos yra mokios, jų veikla nėra apribota, joms neiškelta arba nėra numatoma iškelti bylos dėl restruktūrizavimo ar likvidavimo, jos nėra sustabdžiusios ar apribojusios savo veiklos, joms nėra iškelta bankroto byla arba vykdomas bankroto procesas ne teismo tvarka, siekiama priverstinio likvidavimo procedūros ar susitarimo su kreditoriais.
   2. Paslaugų teikėjas pareiškia ir garantuoja, kad:
      1. visiškai susipažino su visa informacija, susijusia su Sutarties dalyku bei kita jo reikalavimu Užsakovo pateikta dokumentacija, reikalinga Sutarties pagrindu prisiimamiems įsipareigojimams tinkamai įvykdyti, ir ši dokumentacija bei joje pateikta informacija yra pakankama tam, kad Paslaugų teikėjas galėtų užtikrinti tinkamą ir savalaikį visų Sutartimi prisiimtų įsipareigojimų įvykdymą;
      2. jis pats ir visi jo pasitelkiami darbuotojai ir kiti asmenys turi visas licencijas, leidimus, atestatus, kvalifikacinius pažymėjimus, taip pat visą kitą reikiamą kvalifikaciją, kompetenciją ir ją patvirtinančius privalomus turėti galiojančius dokumentus, būtinus įsipareigojimams, numatytiems šioje Sutartyje, tinkamai įvykdyti;
      3. turi visas technines, intelektualines, fizines bei bet kokias kitas galimybes ir savybes, reikalingas ir leidžiančias jam tinkamai vykdyti Sutarties sąlygas bei užtikrinti aukščiausią Sutarties pagrindu teikiamų Paslaugų kokybę;
      4. visas Sutarties pagrindu teikiamas Paslaugas gali atlikti ir atliks Užsakovui Sutartyje nurodytomis sąlygomis ir tvarka;
      5. neturi jokių įsiskolinimų ir (arba) įsipareigojimų jokiems tretiesiems asmenims, kurie kliudytų tinkamai vykdyti Sutartimi prisiimtus įsipareigojimus ir įsipareigoja neprisiimti tokių įsipareigojimų visu Sutarties galiojimo laikotarpiu.
   3. Pasikeitus aplinkybėms, nurodytoms Sutarties bendrųjų sąlygų ‎3.1.3, ‎3.2.2, ‎3.2.3, ‎3.2.5 punktuose, Šalis įsipareigoja apie tai raštu informuoti kitą Šalį ne vėliau kaip per 3 (tris) dienas.
   4. Šalys pareiškia ir garantuoja, kad kiekvienas iš Sutarties ‎3.1 ir ‎3.2 punktuose padarytų pareiškimų Sutarties sudarymo dieną yra tikras ir teisingas visomis esminėmis sąlygomis ir kad nei viename šių pareiškimų nėra praleista jokia aplinkybė, leidžianti daryti tokį pareiškimą klaidinančiu ar turinčiu kitą prasmę.
4. **UŽSAKOVO TEISĖS IR PAREIGOS**
   1. Užsakovas turi teisę atsisakyti leisti Paslaugų teikėjui keisti ar pasitelkti naują asmenį, jei yra teisės aktuose nustatyti pagrindai, pavyzdžiui: asmuo galėtų sukelti grėsmę nacionaliniam saugumui (taikoma, kai Techninėje specifikacijoje keliamas reikalavimas dėl atitikties nacionalinio saugumo reikalavimams).
   2. Užsakovo įsipareigojimai:
      1. Paslaugų teikėjo prašymu suteikti Paslaugų teikėjui įgaliojimą, reikalingą Sutartyje numatytų Paslaugų teikėjo įsipareigojimų vykdymui;
      2. pateikti Paslaugų teikėjui Statinio projektą, brėžinius, specifikacijas ir kitus Užsakovo turimus dokumentus bei informaciją, reikalingą Paslaugų teikėjo įsipareigojimų tinkamam vykdymui. Šiame Sutarties punkte nurodytą įsipareigojimą Užsakovas įvykdo per protingą laikotarpį, bet ne vėliau kaip per 7 (septynias) darbo dienas nuo Paslaugų teikėjo prašymo pateikimo dienos. Informaciją ir/ar dokumentus, kuriuos Užsakovas turi parengti ar gauti iš kitų institucijų, Užsakovas įsipareigoja pateikti per protingą terminą, bet ne vėliau kaip per 25 (dvidešimt penkias) darbo dienas.
      3. apmokėti Paslaugų teikėjui už tinkamai suteiktas Paslaugas Sutartyje nustatyta tvarka ir sąlygomis;
      4. vykdyti kitus šioje Sutartyje nustatytus įsipareigojimus, taip pat visas pareigas, Lietuvos Respublikos teisės aktuose priskirtas Užsakovui.
   3. Užsakovas turi ir kitas šioje Sutartyje ir Lietuvos Respublikoje galiojančiuose teisės aktuose numatytas teises ir pareigas.
5. **PASLAUGŲ TEIKĖJO TEISĖS IR PAREIGOS**
   1. Paslaugų teikėjo teisės:
      1. gauti visą informaciją, reikalingą vykdyti Sutartį;
      2. gauti Sutartyje numatytą atlyginimą už tinkamai ir laiku suteiktas Paslaugas.
   2. Paslaugų teikėjo įsipareigojimai:
      1. Sutartyje numatytomis sąlygomis ir tvarka teikti Paslaugas Užsakovui už Sutartyje nurodytą kainą, savo rizika bei sąskaita;
      2. be išankstinio raštiško Užsakovo sutikimo neperleisti įsipareigojimų pagal Sutartį ar jų dalies;
      3. informuoti Užsakovą apie visus vykdant Sutartį patiriamus sunkumus, nustatant, kad jeigu bet kuriuo Sutarties vykdymo metu Paslaugų teikėjas susidurtų su aplinkybėmis, trukdančiomis laiku ir tinkamai suteikti Paslaugas, jis nedelsiant turi pranešti Užsakovui raštu apie tokias aplinkybes ir numatomą uždelsimą, jo numatomą trukmę ir priežastis;
      4. užtikrinti iš Užsakovo ar Rangovo Sutarties vykdymo metu gautos ir su Sutarties vykdymu susijusios informacijos konfidencialumą bei apsaugą;
      5. nenaudoti Užsakovo ženklų ar pavadinimo jokioje reklamoje, leidiniuose ar kitur be išankstinio raštiško Užsakovo sutikimo;
      6. paskirti asmenis, turinčius reikiamą kvalifikaciją, atestaciją ir atitinkančius Pirkimo dokumentuose nustatytus kvalifikacinius reikalavimus (jei buvo keliami) Paslaugų teikimui atlikimui ir apie tai ne vėliau kaip per 2 (dvi) darbo dienas informuoti Užsakovą;
      7. užtikrinti, kad Sutarties sudarymo momentu ir visą jos vykdymo laikotarpį Paslaugų teikėjo darbuotojai turėtų reikiamą kvalifikaciją ir patirtį, reikiamus atestatus, reikalingus teikiant Paslaugas;
      8. Užsakovui raštu paprašius, grąžinti visus iš Užsakovo ar Rangovo gautus dokumentus;
      9. Paskirtos eismo pertraukos metu nuolat tikrinti, kad Rangos darbai būtų atliekami pagal Statinio projektą, statybos darbų technologijos projektą, normatyvinius statybos techninius dokumentus ir Rangos darbų sutartį. Ne eismo pertraukos metu lankytis statybvietėje ne rečiau nei numatyta teisės aktuose. Pastebėjus neatitikimus nedelsiant imtis priemonių Rangos darbų sustabdymui ir/arba Statinio projekto pakeitimų įteisinimui, informuoti Užsakovą apie pastebėtus neatitikimus ir priemones, kurių ėmėsi. Eismo pertraukos gali būti skiriamos naktį, švenčių ar poilsio dienomis, eismo pertraukų trukmė ir jų skyrimo laikas iš anksto neapibrėžtas;
      10. užtikrinti, kad Rangos darbai būtų atliekami pagal Statinio projektą, normatyvinius statybos techninius dokumentus ir Rangos darbų sutartį. Pastebėjus neatitikimus nedelsiant imtis priemonių Rangos darbų sustabdymui ir/arba Statinio projekto pakeitimų įteisinimui, informuoti Užsakovą apie pastebėtus neatitikimus ir priemones, kurių ėmėsi;
      11. esant Lietuvos Respublikos teisės aktuose numatytiems Rangos darbų sustabdymo pagrindams, nedelsiant apie tai raštu informuoti Užsakovą ir sustabdyti Rangos darbus, jeigu Užsakovas raštu nenurodo kitaip;
      12. tikrinti, kad Rangos darbai būtų atliekami laikantis Rangos darbų atlikimo grafiko, įtvirtinto Rangos darbų sutartyje. Pastebėjus neatitikimus nedelsiant informuoti Užsakovą;
      13. nedelsiant informuoti Užsakovą dėl visų techninių, gamybinių, organizacinių nesklandumų, susijusių su vykdomais Rangos darbais;
      14. kontroliuoti Rangos darbams naudojamų statybos medžiagų, produktų ir įrenginių kokybę ir neleisti jų naudoti, jei jie neatitinka Statinio projekte, normatyvinių statybos techniniuose dokumentuose ir Rangos darbų sutartyje įtvirtintų reikalavimų ir / arba nepateikti jų kokybę patvirtinantys dokumentai;
      15. tikrinti visą būtiną dokumentaciją, kurią privaloma turėti Rangos darbams vykdyti (projektinė dokumentacija, normatyviniuose statybos techniniuose dokumentuose nurodyta statybos darbų atlikimo dokumentacija, statybai reikalingi leidimai, taip pat visa baigtų statybos darbų dokumentacija);
      16. nepasirašyti atliktų Rangos darbų priėmimo aktų, jeigu Rangovas ir/arba jo subrangovas, pakeis Statinio projekto sprendinius kitais ir vykdys tokius statybos darbus raštiškai nesuderinęs šių pakeitimų su Paslaugų teikėju, projektuotoju bei Užsakovu teisės aktų ir Sutarties nustatyta tvarka;
      17. teikti Rangovui (-ams) privalomus vykdyti nurodymus dėl vykdomų Rangos darbų atliekant įrašą statybos darbų žurnale. Esant poreikiui privalomi vykdyti nurodymai gali būti įforminami atskiru protokolu patvirtint juos statinio statybos techninės priežiūros vadovo parašu;
      18. be papildomo įgaliojimo atstovauti Užsakovui pagal šia Sutartimi, Lietuvos Respublikos statybos įstatymu ir statybos techniniu reglamentu STR 1.06.01:2016 „Statybos darbai. Statinio statybos priežiūra.“ (ar kito atitinkamo aktualaus galiojančio teisės akto) nustatytą kompetenciją, sprendžiant techninės priežiūros klausimus su valstybės ir savivaldos institucijomis, juridiniais ir fiziniais asmenimis;
      19. koordinuoti Rangos darbus pagal Užsakovo pateiktus reikalavimus ir Nurodymus;
      20. rengti gamybinius susirinkimus kiekvieną mėnesį (esant poreikiui arba Užsakovo pageidavimu – dažniau), surašant jų protokolus bei pasirašytinai su jais supažindinant susirinkimo dalyvius. Protokolų kopijos turi būti pateiktos visoms susirinkime dalyvavusiems šalims. Pasitarimų protokolai turi būti parengiami ir pateikiami suderinimui ne vėliau kaip per 5 (penkias) darbo dienas po pasitarimo;
      21. teisės aktų nustatyta tvarka daryti įrašus statybos darbų žurnale;
      22. kiekvieno mėnesio paskutinę darbo dieną Užsakovui elektroniniu paštu pateikti išsamią ataskaitą apie atliktą statinio statybos techninę priežiūrą. Užsakovas elektroniniu paštu informuos Paslaugų teikėją, kad tvirtina pateiktą ataskaitą, o esant esminių trūkumų - atmes ją ir pateiks savo pastabas per 2 (dvi) darbo dienas. Užsakovo atstovui nepateikus informacijos, kad ataskaita yra tvirtinama ar atmetama per 2 (dvi) darbo dienas yra laikoma, kad ataskaita yra patvirtinta. Atmestą ataskaitą Paslaugų teikėjas privalo pataisyti atsižvelgdamas į Užsakovo pastabas ir pakartotinai pateikti Užsakovui ne vėliau kaip per 2 (dvi) darbo dienas. Paslaugų teikėjo pateikiamoje ataskaitoje, be kita ko, privalomi tokie duomenys:
          1. Rangos darbų vykdymo terminų analizė, nurodant Rangos darbų vykdymo stadiją, pateikiant prognozę bei rekomendacijas dėl Rangos darbų vykdymo;
          2. vykdomų Rangos darbų atitikimo Statinio projektui (pagal kiekvieną Statinio projekto dalį) analizė, nurodant iškilusias problemas bei pateikiant siūlomus sprendimo variantus;
          3. Paslaugų teikimo per ataskaitinį mėnesį aprašymas, pateikiant Paslaugų teikimo aprašymą bei statybos darbų techninės priežiūros darbuotojų statybvietės vizitavimo grafiką (nurodant datas ir vietas kur ir kokių darbų vykdymas buvo apžiūrimas, pateikiant nuotraukas iš aprašomų apsilankymų statybvietėje);
      23. pasirašyti / vizuoti tarpinius ir galutinius atliktų Rangos darbų aktus bei iš anksto patikrinti planuojamus pasirašyti atliktų darbų aktus ir rekomenduoti Užsakovui priimti / nepriimti / atliktus Rangos darbus, jei dėl jų kokybės ir / ar atitikimo Statinio projektui, normatyviniams statybos techniniams reikalavimams, normatyviniams saugos ir paskirties dokumentams nėra / yra / pastabų;
      24. operatyviai informuoti Užsakovą apie Rangos darbų atlikimo metu pastebėtus Rangovo atliekamų Rangos darbų defektus, darbų vykdymo technologijos pažeidimus ar kitus Rangos darbų sutarties pažeidimus; rengti Užsakovo vardu defektinius aktus su visais priedais, pateikti juos Rangovui (prieš tai suderinus su Užsakovu) ir kitu būdu užtikrinti tinkamą Užsakovo turtinių interesų apsaugą; teikti Rangovui reikalavimus dėl defektų ar kitų pažeidimų pašalinimo ir (ar) su tuo susijusių išlaidų atlyginimo (prieš tai suderinus su Užsakovu); atstovauti Užsakovo interesus derybose ir (ar) tyrimuose dėl defektų pašalinimo ir, esant reikalui, organizuoti Rangovo rangos darbų trūkumų (defektų ir (ar) neatitikimų) taisymą;
      25. teikti Užsakovui patarimus dėl Rangos darbų kokybės ir Rangovo naudojamos technologijos, kitus pasiūlymus dėl Rangos darbų organizavimo, kokybės kontrolės gerinimo ir grafikų vykdymo;
      26. tikrinti atliktų Rangos darbų, įskaitant paslėptų, atlikimo faktą, jų kokybę ir kiekius; tikrinti ir priimti paslėptas statinio konstrukcijas, dalyvauti išbandant inžinerinius tinklus, inžinerines sistemas, įrenginius, konstrukcijas, dalyvauti Rangos darbams įgyvendinti reikalingų komisijų darbe ir, esant poreikiui, tokias komisijas organizuoti, kontroliuoti ir informuoti Užsakovą apie Rangovo pasirengimą perduoti eksploatacijai Rangos darbus/atskirus jų etapus/veiklas, tikrinti Rangos darbų vykdymo metu nustatomų defektų ir trūkumų ištaisymą.
      27. Tikrinti ar Rangovas užtikrina saugų darbą, gaisrinę saugą, aplinkos apsaugą bei tinkamas darbo higienos sąlygas statybvietėje bei statomame statinyje, taip pat gretimos aplinkos bei gamtos apsaugą, šalia statybvietės gyvenančių, dirbančių, poilsiaujančių ir judančių žmonių apsaugą nuo statybos darbų keliamo pavojaus, be to, nepažeisti trečiųjų asmenų gyvenimo ir veiklos sąlygų;
      28. kontroliuoti, kaip Rangovas vykdo Rangos darbų sutartyse nustatytus saugos darbe reikalavimus ir, nustačius pažeidimus, nedelsiant, tačiau ne vėliau kaip kitą darbo dieną, apie tai raštu informuoti Rangovo atstovą ir Užsakovo už Sutarties vykdymą atsakingą asmenį;
      29. užtikrinti galutinio atliktų Darbų perdavimo-priėmimo akto pateikimą Užsakovui pasirašymui ir statybos dokumentacijos perdavimą Užsakovui;
      30. kartu su Rangovu rengti statybos užbaigimo dokumentaciją ir dalyvauti statybos užbaigimo procedūrose;
      31. Užsakovo prašymu ne vėliau kaip kitą darbo dieną po prašymo pateikimo dienos sudaryti galimybę susipažinti su Paslaugų teikėjo pildomais dokumentais;
      32. pasibaigus Sutarčiai, perduoti Užsakovui tinkamai parengtą ir tvarkingą statybos darbų vykdymo dokumentaciją, atsakyti už jos kokybę.;
      33. vykdyti kitus šioje Sutartyje nustatytus įsipareigojimus, taip pat visas pareigas, Lietuvos Respublikos įstatymuose ar kituose teisės aktuose priskirtas Paslaugų teikėjui.
   3. Paslaugų teikėjas turi ir kitas šioje Sutartyje ir Lietuvos Respublikoje galiojančiuose teisės aktuose numatytas teises ir pareigas.
6. **SUTARTIES KAINA IR MOKĖJIMAI**
   1. Sutarties vertės apskaičiavimo būdas nustatytas Sutarties Specialiosiose sąlygose.
   2. Nurodyta Sutarties vertė neįskaitant PVM, yra nustatyta Paslaugų teikėjo pasiūlyme yra galutinė ir nesikeičia per visą Sutarties galiojimo laikotarpį (jei Sutarties Specialiosiose sąlygose ar jos prieduose nenumatyta kitaip).
   3. Į Bendrą sutarties kainą yra įskaičiuotos visos išlaidos ir visi mokesčiai, susiję su Paslaugų teikimu. Paslaugų teikėjas pats savo sąskaita vykdo visas mokestines prievoles Lietuvoje / kitoje valstybėje, kurios gali atsirasti vykdant Sutartį, ir prisiima visą riziką, susijusią su mokestinių prievolių, jei tokių būtų, vykdymu. Paslaugų teikėjas priima visą riziką, susijusią su Paslaugų pabrangimu.
   4. Sutarties vertė be PVM negali būti keičiama dėl įstatymų pasikeitimo, įskaitant dėl to pasikeitusius mokesčius, t. y. visą riziką dėl galimo kainos padidėjimo prisiima Paslaugų teikėjas (išskyrus PVM tarifo pasikeitimą). PVM, jei toks Sutarčiai taikomas, mokamas pagal privalomuosius teisės aktus, taikytinus Lietuvos Respublikos įstatymus ir tarptautinius susitarimus.
   5. Sutarties galiojimo metu pasikeitus PVM tarifui, atitinkamai bus perskaičiuojama Bendra Sutarties kaina, t. y. prie įvykdytos Sutarties dalies sumos be PVM, pridedant PVM sumą, apskaičiuotą pagal iki pakeitimo galiojantį PVM tarifą, o prie neįvykdytos Sutarties dalies sumos be PVM, pridedant PVM sumą, apskaičiuotą pagal po pakeitimo galiojantį PVM tarifą. Perskaičiuota Bendra Sutarties kaina įsigalioja tik tada, kai Sutarties Šalys ją įformina patvirtindamos tai abiejų Sutarties Šalių įgaliotų atstovų parašais. Bendra Sutarties kaina dėl kitų mokesčių ar dėl kainų lygio pasikeitimo nebus perskaičiuojama.
   6. Už Paslaugas, kurias Paslaugų teikėjas suteikia savarankiškai, be Užsakovo leidimo, nukrypdamas nuo Sutarties, neatlyginama. Užsakovui pareikalavus, Paslaugų teikėjas privalo per Užsakovo nurodytą terminą pašalinti be Užsakovo leidimo suteiktas Paslaugas, priešingu atveju tai atlieka Užsakovas Paslaugų teikėjo sąskaita.
   7. Vykdant Sutartį, visos Sąskaitos teikiamos tik elektroniniu būdu. Elektroninės Sąskaitos, atitinkančios Europos elektroninių sąskaitų faktūrų standartą, teikiamos Paslaugų teikėjo pasirinktomis priemonėmis. Europos elektroninių sąskaitų faktūrų standarto neatitinkančios elektroninės Sąskaitos teikiamos tik naudojantis Informacinės sistemos „E. sąskaita“ priemonėmis. Kartu galima prisegti Paslaugų perdavimo–priėmimo aktus ar kitus papildomus dokumentus.
   8. Visi mokėjimai už tinkamai suteiktas Paslaugas vykdomi pavedimu į Sutarties Specialiosiose sąlygose Paslaugų teikėjo rekvizituose nurodytą Paslaugų teikėjo banko sąskaitą, pagal Paslaugų teikėjo Užsakovui ‎6.7 punkte nustatytu būdu pateiktą ir Užsakovo priimtą Sąskaitą.
   9. Paslaugų teikėjo išrašoma Sąskaita privalo atitikti įstatymų reikalavimus. Be to, Paslaugų teikėjo išrašomoje sąskaitoje papildomai privalo būti nurodytas Paslaugų teikėjo PVM mokėtojo kodas bei Sutarties numeris, pasirašyto priėmimo-perdavimo akto numeris ir data, Šalių atsakingų asmenų kontaktai, kita informacija iš anksto suderinta su Užsakovu.
   10. Apmokėjimo terminai nustatyti Sutarties specialiosiose sąlygose.
   11. Už tinkamai teikiamas Paslaugas Paslaugų teikėjui mokamas atlyginimas pagal Sutarties Specialiosiose sąlygose ar jų prieduose numatyta tvarką. Paslaugų teikėjo teisė į atlyginimą atsiranda po atliktų Darbų statybos priežiūros darbų akto patvirtinimo įgalioto Užsakovo atstovo parašu. Mokėtinas vieno mėnesio mokestis (jeigu mokėjimai yra atliekami kiekvieną mėnesį) yra numatytas Sutarties Specialiosiose sąlygose.
   12. už suteiktas Paslaugas Paslaugų teikėjui visa Bendra Sutarties kaina bus mokama po Statinio statybos užbaigimo akto ir kitų dokumentų, išduodamų galiojančių teisės aktų nustatyta tvarka, užbaigus Statinio statybą, gavimo ir pateikimo Užsakovui dienos, įvykdžius visus sutartinius įsipareigojimus, po Paslaugų priėmimo-perdavimo akto ir pažymos apie suteiktų paslaugų vertę pasirašymo.
7. **SUTARTIES ĮVYKDYMO UŽTIKRINIMAS** *(Jei taikoma)*
   1. Sutarties įvykdymo užtikrinimo dydis nustatytas Sutarties Specialiosiose sąlygose.
   2. Sutarties įvykdymo užtikrinimas pateikiamas Užsakovui per 10 darbo dienų nuo Sutarties specialiųjų sąlygų pasirašymo dienos. Jeigu Sutarties šalys pasirašė Sutarties specialiąsias sąlygas ne tą pačią dieną, terminas pradedamas nuo tos dienos, kai Sutarties specialiąsias sąlygas pasirašė paskutinioji iš šalių. Jeigu Paslaugų teikėjas nepateikia Užsakovui tinkamo Sutarties įvykdymo užtikrinimo šiame punkte nustatytu terminu, Sutartis Užsakovo sprendimu gali būti laikoma nesudaryta, o Užsakovas įgyja teisę pasinaudoti pasiūlymo galiojimo užtikrinimu.
   3. Sutarties įvykdymas gali būti užtikrintas tik šiais būdais:
      1. Lietuvos Respublikoje ar užsienyje registruoto banko pirmo pareikalavimo neatšaukiama banko garantija, išduota Užsakovo naudai, lietuvių arba anglų kalba (toliau – **Banko garantija**). Banko garantijos turinys privalo atitikti šios Sutarties sąlygas.

Jei Banko garantija yra išduota anglų kalba, turi būti pateiktas tinkamai patvirtintas vertimas į lietuvių kalbą. Vertimo patvirtinimas laikomas tinkamu, jei vertimas yra patvirtintas vertėjo parašu ir vertimų biuro antspaudu arba Paslaugų teikėjo ar jo įgalioto asmens parašu ir antspaudu (jei turi). Pirmenybė bus teikiama originaliam tekstui.Bankas išduodantis Banko garantiją, jos išdavimo dieną turi turėti ne mažesnį kaip kredito agentūrų „Fitch Ratings“ ar „Standart & Poor‘s“ suteiktą „BB+“ arba agentūros „Moody‘s“ suteiktą „Ba1“ ilgalaikio skolinimosi reitingą. Jei finansų grupės bankui ar filialui nėra suteikiamas atskiras skolinimosi reitingas, tokiu atveju pagrindinis (motininis ar valdantysis) bankas Banko garantijos išdavimo dieną turi turėti ne mažesnius nei aukščiau nurodyta reitingus (*ši nuostata* *taikoma, jeigu Sutarties vertė yra didesnė kaip 1 500 000,00 (vienas milijonas penki šimtai tūkstančių) Eur be PVM*).

Bankas, išduodantis Banko garantiją, jos išdavimo dieną turi turėti ne mažesnį kaip kredito agentūrų „Fitch Ratings“ ar „Standart & Poor‘s“ suteiktą „A-“ arba agentūros „Moody‘s“ suteiktą „A3“ ilgalaikio skolinimosi reitingą. Jei finansų grupės bankui ar filialui nėra suteikiamas atskiras skolinimosi reitingas, tokiu atveju pagrindinis (motininis ar valdantysis) bankas Banko garantijos išdavimo dieną turi turėti ne mažesnius nei aukščiau nurodyta reitingus. (*ši nuostata* *taikoma, jeigu Sutarties vertė yra didesnė kaip 10 000 000,00 (dešimt milijonų) Eur neįskaitant PVM*).

Paslaugų teikėjas privalo pateikti atitinkamą dokumentą, įrodantį, kad Banko garantiją išdavęs bankas turi atitinkamus reitingus. Jeigu, bankui pačiam neturint reikalaujamo reitingo, kartu bus pateikta kito nesusijusio banko kontragarantija ar bet koks kitas pergarantavimas, toks Sutarties įvykdymo užtikrinimas nebus priimtinas ir jis bus atmestas.

Banko garantijai turi būti taikoma Lietuvos Respublikos teisė ir Tarptautinių prekybos rūmų patvirtintos taisyklės – „*The ICC Uniform rules for demand guarantees*“ (Leidinio Nr.758). Į Banko garantijos tekstą turi būti įtraukta nuostata, kad šalių ginčai sprendžiami Lietuvos Respublikos teisės aktų nustatyta tvarka, Lietuvos Respublikos teismuose.

Banko garantija turi būti pasirašyta juos išdavusio subjekto kvalifikuotu elektroniniu parašu, atitinkančiu Lietuvos Respublikos elektroninės atpažinties ir elektroninių operacijų patikimumo užtikrinimo paslaugų įstatyme (arba jį pakeičiančiame) nustatytus reikalavimus.

* + 1. Draudimo bendrovės laidavimu. Draudimo bendrovės laidavimo draudimo raštas turi būti išduotas Užsakovo naudai, lietuvių arba anglų kalba (toliau – **Laidavimo raštas**). Laidavimo rašto turinys privalo atitikti šios Sutarties sąlygas. Jei Laidavimo raštas yra išduotas anglų kalba, turi būti pateiktas tinkamai patvirtintas vertimas į lietuvių kalbą. Vertimo patvirtinimas laikomas tinkamu, jei vertimas yra patvirtintas vertėjo parašu ir vertimų biuro antspaudu arba Paslaugų teikėjo ar jo įgalioto asmens parašu ir antspaudu (jei turi). Pirmenybė bus teikiama originaliam tekstui.

Draudimo bendrovė išduodanti Laidavimo raštą, jo išdavimo dieną turi turėti ne mažesnį kaip kredito agentūrų „Fitch Ratings“ ar „Standart & Poor‘s“ suteiktą „BB+“ arba agentūros „Moody‘s“ suteiktą „Ba1“ ilgalaikio skolinimosi reitingą. Jei draudimo bendrovei ar filialui nėra suteikiamas atskiras skolinimosi reitingas, tokiu atveju pagrindinė (motininė ar valdančioji) draudimo bendrovė Laidavimo rašto išdavimo dieną turi turėti ne mažesnius nei aukščiau nurodyta reitingus (*ši nuostata* *taikoma, jeigu Sutarties vertė yra didesnė kaip 1 500 000,00 (vienas milijonas penki šimtai tūkstančių) Eur be PVM*).

Draudimo bendrovė, išduodanti Laidavimo raštą, jo išdavimo dieną turi turėti ne mažesnį kaip kredito agentūrų „Fitch Ratings“ ar „Standart & Poor‘s“ suteiktą „A-“ arba agentūros „Moody‘s“ suteiktą „A3“ ilgalaikio skolinimosi reitingą. Jei draudimo bendrovei ar filialui nėra suteikiamas atskiras skolinimosi reitingas, tokiu atveju pagrindinė (motininė ar valdančioji) draudimo bendrovė Laidavimo rašto išdavimo dieną turi turėti ne mažesnius nei aukščiau nurodyta reitingus. (*ši nuostata* *taikoma, jeigu Sutarties vertė yra didesnė kaip 10 000 000,00 (dešimt milijonų) Eur neįskaitant PVM*).

Paslaugų teikėjas privalo pateikti atitinkamą dokumentą, įrodantį, kad Laidavimo raštą išdavusi draudimo bendrovė turi atitinkamus reitingus.

Laidavimo raštui turi būti taikoma Lietuvos Respublikos teisė. Į Laidavimo rašto tekstą turi būti įtraukta nuostata, kad šalių ginčai sprendžiami Lietuvos Respublikos teisės aktų nustatyta tvarka, Lietuvos Respublikos teismuose.

Kartu su Laidavimo raštu Paslaugų teikėjas turi pateikti ir pasirašyto draudimo liudijimo (poliso) kopiją bei apmokėjimą patvirtinančio dokumento kopiją, įrodančią, kad draudimo įmoka už šį išduotą Laidavimo raštą yra sumokėta.

Laidavimo rašto sąlygose negali būti nustatytas išplėstinis nedraudžiamų įvykių sąrašas ir (arba) kitos sąlygos, kurios paneigtų Paslaugų teikėjo sutartinių prievolių užtikrinimo esmę. Laidavimo draudimas turi būti skirtas visų Paslaugų teikėjo sutartinių įsipareigojimų vykdymui bei tiesioginių ir netiesioginių nuostolių atlyginimui užtikrinti, įskaitant, bet neapsiribojant palūkanų, delspinigių, baudų ar kito pobūdžio kompensacijų mokėjimui užtikrinti. Sudaromoje laidavimo draudimo sutartyje turi būti numatyta:

1. Užsakovas turi būti paskirtas neatšaukiamu naudos gavėju;
2. Laidavimo draudimo sutartis negali būti nutraukta ar pakeista, jei draudimo sutarties pakeitimai siaurina draudimo apsaugą ar gali kitaip neigiamai paveikti Užsakovo teises bei interesus, susijusius su draudimo sutartimi, be išankstinio rašytinio Užsakovo sutikimo;
3. Paslaugų teikėjo arba Užsakovo teisių ir pareigų pagal laidavimo draudimo sutartį (pilnai ar dalinai) perleidimas Užsakovo reorganizavimo, atskyrimo, pertvarkymo ar įmonės perdavimo (įskaitant, bet neapsiribojant, turto arba įmonės įnešimo į trečiųjų asmenų įstatinį kapitalą ir pan.) atveju, su sąlyga, kad bus išlaikyta tiesioginė ar netiesioginė Lietuvos Respublikos (valstybės) kontrolė, neturės įtakos laidavimo draudimo sutarties bei ja suteikiamos draudimo apsaugos galiojimui bei sąlygoms ir nebus laikoma nei rizikos padidėjimu, nei draudimo išmokos nemokėjimo ar mažinimo pagrindu;
4. Paslaugų teikėjui ar kitiems apdraustiesiems neįvykdžius ar netinkamai įvykdžius savo įsipareigojimų pagal Sutartį, Užsakovas neprivalo pirmiausia nukreipti išieškojimą į jų turtą ar kitas prievolių pagal Sutartį užtikrinimo priemones (jei tokių būtų);
5. Draudimo išmoka turi būti nustatoma ir apskaičiuojama pagal Sutartyje nustatytas Užsakovo nuostolių nustatymo ir apskaičiavimo taisykles, įskaitant ir Sutartyje nustatytas netesybas. Todėl draudimo išmokos mokėjimo tikslais iš Užsakovo negali būti reikalaujama pateikti daugiau nei rašytinis prašymas dėl draudimo išmokos mokėjimo bei informacija ir dokumentai, būtini bei pakankami Užsakovo nuostoliams pagal Sutartį nustatyti ir apskaičiuoti;
6. Draudimo apsauga turi būti teikiama ir tais atvejais, kai Užsakovo reikalavimas išmokėti draudimo išmoką pagal laidavimo draudimo sutartį pateikiamas pasibaigus draudimo laikotarpiui, jei toks reikalavimas pateikiamas dėl aplinkybių (Užsakovo atitinkamų prievolių pagal Sutartį neįvykdymo ar netinkamo įvykdymo), apie kurias Draudikui buvo pranešta draudimo laikotarpio galiojimo laikotarpiu.
   * 1. į Užsakovo sąskaitą pervestu atitinkamo dydžio piniginiu užstatu. Šiuo būdu pateiktas Sutarties įvykdymo užtikrinimas laikomas suteiktu nuo atitinkamo dydžio piniginių lėšų įskaitymo Užsakovo sąskaitoje momento. Užstatas pervedamas į Užsakovo rekvizituose nurodytą bendrą banko sąskaitą. Šalys susitaria, kad užstatas nuo jo pervedimo Užsakovui yra laikomas įkeistu Užsakovo naudai, siekiant užtikrinti Paslaugų teikėjo įsipareigojimų pagal šią Sutartį tinkamą vykdymą. Užstato įkeitimas galioja iki užstato grąžinimo Paslaugų teikėjui įvykdžius visus sutartinius įsipareigojimus.
   1. Kiti, nei nurodyti šios Sutarties ‎7.3 punkte, Sutarties įvykdymo užtikrinimo būdai nepriimami.
   2. Prievolių įvykdymo užtikrinimą patvirtinantys dokumentai Užsakovui turi būti teikiami tik elektroniniu būdu. Kitokiu būdu prievolių įvykdymo užtikrinimą patvirtinantys dokumentai gali būti pateikti tik tokiu atveju, jei bankas ar draudimo bendrovė neišdavinėja kvalifikuotu elektroniniu parašu pasirašytų dokumentų ir tai patys patvirtina.
   3. Sutarties įvykdymo užtikrinimo galiojimo terminas privalo būti ne trumpesnis kaip Paslaugų teikėjo visų sutartinių įsipareigojimų, įskaitant, bet neapsiribojant, netesybų mokėjimo pabaiga. Paslaugų teikėjas įsipareigoja laiku pratęsti Sutarties įvykdymo užtikrinimą, kad jis galiotu šiame Sutarties punkte nustatytą laikotarpį.
   4. Pateikus tinkamą Sutarties įvykdymo užtikrinimą, Paslaugų teikėjui per 10 (dešimt) kalendorinių dienų bus grąžintas pasiūlymo galiojimo užtikrinimas (jeigu toks buvo pateiktas) arba užskaitytas Paslaugų teikėjo Sutarties įvykdymo užtikrinimo dalimi, jei tokia galimybė ir prašymas bus.
   5. Užsakovui arba Paslaugų teikėjui gavus informaciją, jog bankas, išdavęs garantija arba draudimo bendrovė išdavusi laidavimo raštą nebeatitinka Sutartyje keliamų reikalavimų ir/arba bankas, išdavęs garantija arba draudimo bendrovė išdavusi laidavimo raštą taptų nemokiu (-ia), paskelbtų apie ketinimą nebevykdyti įsipareigojimų, jam (-ai) būtų paskelbtas moratoriumas ir (arba) iš kitų aplinkybių būtų aišku, jog nebegalės įvykdyti prisiimtų įsipareigojimų, Paslaugų teikėjas įsipareigoja per 10 (dešimt) kalendorinių dienų nuo Užsakovo reikalavimo pateikti Banko garantiją arba Laidavimo raštą, atitinkančius Sutartyje nustatytus reikalavimus. Paslaugų teikėjui to nepadarius, Paslaugų teikėjas laikytinas iš esmės pažeidusiu Sutartį ir Užsakovas įgyja teisę vienašališkai nutraukti Sutartį bei reikalauti visų nuostolių atlyginimo.
   6. Užsakovas turi teisę pasinaudoti Sutarties įvykdymo užtikrinimu visa apimtimi, esant bet kuriai iš žemiau nurodytų aplinkybių:
      1. Paslaugų teikėjas nevykdo arba netinkamai vykdo savo įsipareigojimus pagal Sutartį;
      2. Paslaugų teikėjas, per Užsakovo nustatytą laikotarpį, neįvykdo Užsakovo nurodymo ištaisyti Paslaugų trūkumus;
      3. Paslaugų teikėjui iškeliama bankroto byla arba jis yra likviduojamas, arba sustabdo ūkinę veiklą;
      4. jei dėl bet kokių Paslaugų teikėjo veiksmų (veikimo ar neveikimo) Užsakovas patyrė nuostolius (įskaitant, bet neapribojant, papildomas išlaidas, negautas pajamas ar kitus tiesioginius ir netiesioginius nuostolius, delspinigius ir (arba) baudas);
      5. Paslaugų teikėjas be pateisinamos priežasties vienašališkai nutraukia Sutartį;
      6. Kitais Sutartyje numatytais atvejais.
   7. Sutarties įvykdymo užtikrinimas Paslaugų teikėjui grąžinamas per 10 (dešimt) kalendorinių dienų po Paslaugų teikėjo pilno sutartinių įsipareigojimų įvykdymo.
   8. Sutarties įvykdymo užtikrinimu garantuojama, kad Užsakovui bus atlyginti nuostoliai, atsiradę Paslaugų teikėjui pažeidus Sutartį ir yra skirtas visų Paslaugų teikėjo sutartinių įsipareigojimų įvykdymo užtikrinimui, įskaitant, bet neapsiribojant, netesybų mokėjimui užtikrinti. Jei Sutartis yra nutraukiama dėl bet kokios priežasties, Sutarties įvykdymo užtikrinimas gali būti panaudotas bet kokiai iš Paslaugų teikėjo Užsakovui priklausančiai pinigų sumai susigrąžinti. Sutarties įvykdymo užtikrinamu Užsakovas gali pasinaudoti, nepriklausomai nuo Sutarties nutraukimo.
   9. Prieš pateikdamas Sutarties įvykdymo užtikrinimą Paslaugų teikėjas gali prašyti Užsakovo patvirtinti, kad jis sutinka priimti jo siūlomą Sutarties įvykdymo užtikrinimą (rekomenduotina). Užsakovas atsakymą dėl siūlomo Sutarties įvykdymo užtikrinimo priimtinumo pateiks per 3 (tris) darbo dienas nuo prašymo gavimo dienos. Šis patvirtinimas iš Užsakovo neatima teisės atmesti Sutarties įvykdymo užtikrinimą gavus informaciją, kad Sutarties įvykdymą užtikrinantis ūkio subjektas tapo nemokus ar neįvykdė įsipareigojimų Užsakovui arba kitiems ūkio subjektams, ar netinkamai juos vykdė, arba dėl kitokių priežasčių Užsakovas prarado pasitikėjimą juo.
   10. Užsakovui Sutartyje nustatytais atvejais pasinaudojus Paslaugų teikėjo pateiktu Sutarties įvykdymo užtikrinimu, Paslaugų teikėjas privalo per 10 (dešimt) kalendorinių dienų nuo Užsakovo reikalavimo išsiuntimo dienos pateikti Užsakovui naują šios Sutarties reikalavimus atitinkantį Sutarties įvykdymo užtikrinimą. Paslaugų teikėjui nepateikus Sutarties įvykdymo užtikrinimo, Užsakovas turi teisę vienašališkai nutraukti Sutartį.
7. **SUTARTIES GALIOJIMO TERMINAS, SUTARTIES KEITIMAS**
   1. Sutarties įsigaliojimo sąlygos yra nurodytos Sutarties Specialiosiose sąlygose. Sutartis galioja iki visiško Šalių įsipareigojimų pagal Sutartį įvykdymo, nebent būtų nutraukta Sutartyje nustatytais pagrindais.
   2. Jeigu Paslaugų teikėjas Sutartyje numatytais terminais nepateikia Užsakovui Sutarties reikalavimus atitinkančio Sutarties įvykdymo užtikrinimo, pagal Sutarties sąlygas tinkamai patvirtintų reikalaujamų draudimo sutarčių sudarymą patvirtinančių dokumentų ir draudimo įmokos sumokėjimą patvirtinančio mokėjimo pavedimo tinkamai patvirtintų kopijų (kai taikoma), Sutartis Užsakovo sprendimu gali būti laikoma nesudaryta, o Užsakovas įgyja teisę pasinaudoti pasiūlymo galiojimo užtikrinimu.
   3. Jei Rangos sutartis yra pratęsta, tai ir ši Sutartis privalės būti pratęsta tam pačiam terminui.
   4. Nutraukus Sutartį ar jai pasibaigus, lieka galioti Sutarties nuostatos, susijusios su atsakomybe bei atsiskaitymais tarp Šalių pagal Sutartį, taip pat visos kitos Sutarties nuostatos, kurios pagal savo esmę išlieka galioti ir po Sutarties nutraukimo.
   5. Sutartis gali būti keičiama Lietuvos Respublikos teisės aktų nurodyta tvarka. Pakeitimai galioja, kada yra sudaryti raštu ir yra pasirašyti įgaliotų Šalių atstovų.
   6. Bet kokios šios Sutarties nuostatos negaliojimas ar prieštaravimas Lietuvos Respublikos galiojantiems teisės aktams neatleidžia Šalių nuo prisiimtų įsipareigojimų vykdymo. Šiuo atveju tokia nuostata turi būti pakeista atitinkančia teisės aktų reikalavimus kiek įmanoma artimesne Sutarties tikslui bei kitoms jos nuostatoms.
8. **SUTARTIES NUTRAUKIMAS**
   1. Sutartis gali būti nutraukiama rašytiniu Šalių susitarimu arba vienašališkai, Sutartyje numatytais atvejais.
   2. Užsakovas turi teisę vienašališkai nutraukti Sutartį apie tai įspėjęs Paslaugų teikėją raštu prieš ne trumpesnį kaip 30 (trisdešimties) kalendorinių dienų terminą šiais atvejais:
      1. kai Paslaugų teikėjui yra inicijuojama (pateikiamas pareiškimas dėl bankroto ar restruktūrizavimo bylos iškėlimo) arba iškeliama bankroto ar restruktūrizavimo byla, arba Paslaugų teikėjas tampa nemokus, kaip tai numatyta Lietuvos Respublikos juridinių asmenų nemokumo įstatyme, arba nepajėgia vykdyti sutartinių įsipareigojimų ir, Užsakovui pareikalavus, nepateikia patikimų įrodymų dėl įmanomo šių įsipareigojimų vykdymo ateityje, arba yra likviduojamas, sustabdo ūkinę veiklą arba kituose teisės aktuose numatyta tvarka susidaro analogiška situacija;
      2. kai keičiasi Paslaugų teikėjo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui;
      3. kai Paslaugų teikėjas įsiteisėjusiu kompetentingos institucijos ar teismo sprendimu yra pripažintas kaltu dėl profesinio pažeidimo;
      4. kai Paslaugų teikėjas įsiteisėjusiu teismo sprendimu pripažintas kaltu dėl sukčiavimo, korupcijos, pinigų plovimo, dalyvavimo nusikalstamoje organizacijoje;
      5. kai paaiškėjo, kad Paslaugų teikėjas turėjo būti pašalintas iš Pirkimo procedūros mutatis mutandis taikant Viešųjų pirkimų įstatymo 46 straipsnio 1 dalį, kuri taikoma kartu su Komunalinio sektoriaus įstatymo 59 straipsnio 1 dalimi;
      6. jei Paslaugų teikėjas sudaro subteikimo sutartį neinformavęs apie tai Užsakovo;
      7. kai Sutartis buvo pakeista pažeidžiant Viešųjų pirkimų įstatymo 89 straipsnio arba Komunalinio sektoriaus pirkimų įstatymo 97 straipsnio nuostatas;
      8. kai paaiškėjo, kad su Paslaugų teikėju neturėjo būti sudaryta Sutartis dėl to, kad Europos Sąjungos Teisingumo Teismas procese pagal Sutarties dėl Europos Sąjungos veikimo 258 straipsnį pripažino, kad nebuvo įvykdyti įsipareigojimai pagal Europos Sąjungos steigiamąsias sutartis ir Direktyvą 2014/25/ES[[1]](#footnote-2);
      9. Kai Lietuvos Respublikos Vyriausybė Nacionaliniam saugumui užtikrinti svarbių objektų apsaugos įstatymo nustatyta tvarka priima sprendimą, patvirtinantį, kad Sutartis neatitinka nacionalinio saugumo interesų;
      10. kai Paslaugų teikėjas nevykdo arba netinkamai vykdo Sutartimi prisiimtus įsipareigojimus ir tai yra esminis Sutarties pažeidimas. Šalys susitaria, kad prie esminių Sutarties pažeidimų bus priskirtini, įskaitant, bet neapsiribojant, tokie Paslaugų teikėjo nevykdomi/netinkamai vykdomi Sutartiniai įsipareigojimai:
          1. vengia lankytis statybvietėje (tris ir daugiau kartu nepasirodė objekte);
          2. neorganizuoja ir/arba nedalyvauja organizuojamuose gamybiniuose susirinkimuose;
          3. netikrina vykdomų darbų kokybės, eigos (du ir daugiau kartų nepateikė vykdomų darbų ataskaitos);
          4. priėmė Rangovo atliktus darbus, kurie atlikti netinkamai (ne pagal Statinio projektą ir/arba įprastus tokios kategorijos darbams keliamus reikalavimus);
          5. du ir daugiau kartų ignoravo Rangovo neteisėtus veiksmus.
      11. kai Sutarties įvykdymo užtikrinimą išdavęs subjektas (garantas) negali įvykdyti savo įsipareigojimų arba nebeatitinka Sutarties sąlygų ir Paslaugų teikėjas Užsakovui raštu pareikalavus per 10 (dešimt) kalendorinių dienų nepateikė naujo Sutarties įvykdymo užtikrinimo, atitinkančio Sutarties sąlygas;
      12. Paslaugų teikėjas Užsakovui, Sutartyje nustatyta tvarka, raštu pareikalavus per 10 (dešimt) kalendorinių dienų nepateikė naujo Sutarties įvykdymo užtikrinimo, atitinkančio Sutarties sąlygas;
      13. dėl Paslaugų teikėjo neveikimo, trukdančio vykdyti Sutartį, ir kitais Sutartyje ar teisės aktuose nurodytais atvejais.
   3. Paslaugų teikėjas turi teisę vienašališkai nutraukti šią Sutartį apie tai įspėjęs Užsakovą raštu prieš ne trumpesnį kaip 30 (trisdešimties) kalendorinių dienų terminą šiais atvejais:
      1. kai Užsakovas daugiau kaip 30 (trisdešimt) kalendorinių dienų dėl savo kaltės vėluoja sumokėti Paslaugų teikėjui už šio pagal Sutartį tinkamai ir laiku suteiktas Paslaugas, ir Užsakovo įsiskolinimas viršija Sutartyje nurodytą maksimalų galimą priskaičiuoti delspinigių dydį;
      2. kai Užsakovas bankrutuoja arba yra likviduojamas, sustabdo ūkinę veiklą arba susidaro kita teisės aktuose numatyta analogiška situacija;
      3. kai keičiasi Užsakovo organizacinė struktūra – juridinis statusas, pobūdis ar valdymo struktūra ir tai gali turėti įtakos tinkamam Sutarties įvykdymui;
      4. Kitais Sutartyje nustatytais atvejais.
   4. Užsakovas raštu įspėjęs Paslaugų teikėją prieš 10 (dešimt) kalendorinių dienų, jei Paslaugų teikėjas netinkamai vykdo savo sutartinius įsipareigojimus ir nustatytų pažeidimų neištaiso per Užsakovo nustatytą terminą, įgyja teisę vienašališkai nutraukti Sutartį, neatlygindamas Paslaugų teikėjui jokių išlaidų ar nuostolių, susijusių su Sutarties nutraukimu, taip pat įgyja teisę reikalauti, kad Paslaugų teikėjas atlygintų visus Užsakovo nuostolius.
   5. Jei Sutartis nutraukiama Užsakovo iniciatyva dėl Paslaugų teikėjo kaltės, Užsakovo patirti nuostoliai ar išlaidos gali būti išskaičiuojami iš Paslaugų teikėjui mokėtinų sumų ir (arba) gali būti pasinaudojama Paslaugų teikėjo pateiktu Sutarties įvykdymo užtikrinimu.
   6. Sutarties nutraukimas nepanaikina Užsakovo teisės reikalauti atlyginti visus nuostolius, atsiradusius dėl Sutarties neįvykdymo.
   7. Užsakovas turi teisę bet kada dėl svarbių priežasčių (pvz. nutraukiama rangos sutartis) nutraukti Sutartį. Tokiu atveju Užsakovas sumoka Paslaugų teikėjui atlyginimą už atliktą ir priimtą-perduotą Paslaugų dalį.
   8. Sutarties nutraukimas atleidžia Sutarties Šalis nuo Sutarties vykdymo.
   9. Sutarties nutraukimas neturi įtakos ginčų nagrinėjimo tvarką nustatančių Sutarties sąlygų ir kitų Sutarties sąlygų galiojimui, jeigu šios sąlygos pagal savo esmę lieka galioti ir po Sutarties nutraukimo.
   10. Sutartis gali būti nutraukta ir kitais negu šioje Sutartyje nurodytais ir Civiliniame kodekse nustatytais atvejais ir tvarka.
9. **ŠALIŲ ATSAKOMYBĖ**
   1. Šalių atsakomybė yra nustatoma pagal galiojančius Lietuvos Respublikos teisės aktus ir šią Sutartį. Šalys įsipareigoja tinkamai vykdyti savo įsipareigojimus, prisiimtus šia Sutartimi, ir susilaikyti nuo bet kokių veiksmų, kuriais galėtų padaryti žalos viena kitai ar apsunkintų kitos Šalies prisiimtų įsipareigojimų įvykdymą.
   2. Delspinigių ir baudų sumokėjimas neatleidžia Sutarties Šalių nuo pareigos vykdyti Sutartimi prisiimtus įsipareigojimus.
   3. Sutarties nutraukimas neatleidžia Sutarties Šalių nuo delspinigių, priskaičiuotų iki Sutarties nutraukimo, bei baudų mokėjimo ir pareigos atlyginti nuostolius.
   4. Nutraukus Sutartį dėl Paslaugų teikėjo kaltės ar jo iniciatyva, Paslaugų teikėjas privalo atlyginti Užsakovui visus patirtus nuostolius, įskaitant, bet neapsiribojant kainų skirtumą, susidarantį Užsakovui įsigyjant Paslaugas iš trečiųjų asmenų.
   5. Jei Paslaugų teikėjas nevykdo kokios nors Sutarties sąlygos ar įsipareigojimų, atsisako arba nepaiso bet kokio nurodymo, kuriuos pateikti turi teisę Užsakovas ir kuriems Paslaugų teikėjas privalo paklusti pagal Sutarties sąlygas, Užsakovas gali raštu pranešti Paslaugų teikėjui apie tokio nurodymo nevykdymą ir reikalauti, kad Paslaugų teikėjas ištaisytų pranešime nurodytus pažeidimus. Paslaugų teikėjui per Užsakovo nurodytą protingą laiką neįvykdžius šio nurodymo, Užsakovas įgyja teisę sustabdyti mokėjimus pagal Sutartį (iki 5 proc. mokėtinos sumos) iki Paslaugų teikėjas pašalins nustatytą pažeidimą arba vienašališkai nutraukti Sutartį nustatyta tvarka ir reikalauti atlyginti visus Užsakovo nuostolius.
   6. Paslaugų teikėjui netinkamai vykdant savo sutartinius įsipareigojimus, Užsakovas turi teisę, neapribodamas kitų, Sutartyje ir įstatymuose numatytų savo teisių gynimo priemonių taikymo galimybių, taikyti vienašalį įskaitymą iš visų pagal Sutartį Paslaugų teikėjui mokėtinų sumų (pranešant apie tai Paslaugų teikėjui raštu), o jei jų nepakaktų, ir iš Paslaugų teikėjo pateiktų prievolių įvykdymo užtikrinimų, Sutartyje nurodytoms netesyboms bei visiems savo patirtiems nuostoliams padengti. Ši nuostata galioja nepaisant Sutarties nutraukimo bei kitų sankcijų taikymo.
   7. Paslaugų teikėjas visais atvejais atsako už Paslaugų, numatytų Sutartyje, atlikimo metu jo pasitelktų asmenų bei subteikėjų padarytus nuostolius ar žalą, nepriklausomai nuo to ar tokie nuostoliai ar žala būtų padaryta Užsakovui, jo darbuotojams ar bet kokiems tretiesiems asmenims ir jų turtui.
   8. Jei Paslaugų teikėjas, vykdydamas Sutartį, nesilaiko galiojančių teisės aktų reikalavimų ir dėl to kompetentingos įgaliotos valstybinės institucijos pritaiko baudas ar kitas sankcijas Užsakovui, taip pat, jeigu dėl bet kokių aplinkybių, susijusių su Paslaugų teikėju ar Sutarties dalyku, Užsakovui yra taikomos Sankcijos, Paslaugų teikėjas įsipareigoja apsaugoti Užsakovą bei trečiuosius asmenis nuo bet kokių neigiamų pasekmių, atsakyti prieš Užsakovą bei trečiuosius asmenis dėl bet kokių neigiamų pasekmių, kurias Užsakovui ar tretiesiems asmenims gali sukelti Paslaugų teikėjui taikomos Sankcijos, ir atlyginti Užsakovui bei tretiesiems asmenims visus jų dėl to patirtus tiesioginius ir netiesioginius nuostolius ar žalą bei papildomas išlaidas (įskaitant, bet neapsiribojant, dėl Užsakovo dalykinės reputacijos sumenkimo, veiklos suvaržymų, verslo sandorių bei klientų praradimo ar kitų neigiamų pasekmių, susijusių su Užsakovo ar jo darbuotojų veiklos apribojimais). Paslaugų teikėjas privalo nedelsiant, bet ne vėliau nei per 1 (vieną) darbo dieną, informuoti Užsakovą raštu, jei jam yra pritaikytos Sankcijos ar jam yra žinoma informacija apie inicijuotas arba ketinamas inicijuoti procedūras dėl Sankcijų jam ir / ar Užsakovui taikymo. Paslaugų teikėjas, pažeidęs reikalavimą laiku informuoti Užsakovą raštu apie šiame Sutarties punkte nurodytas aplinkybes, Užsakovui pareikalavus, sumoka 10 (dešimt) proc. Sutarties (maksimalios) vertės dydžio baudą.
   9. Sutartį nutraukus Paslaugų teikėjo iniciatyva (reikalavimu), Užsakovas pasilieka Sutarties įvykdymo užtikrinimą. Paslaugų teikėjas taip pat atlygina Užsakovui kitus nuostolius, įskaitant, bet neapsiribojant, kainų skirtumą, susidarantį Užsakovui įsigyjant Paslaugas iš trečiųjų asmenų, patirtus dėl Sutarties nutraukimo. Nuostolių sumą Paslaugų teikėjas perveda į Užsakovo sąskaitą per 30 (trisdešimt) kalendorinių dienų nuo Užsakovo prašymo ir nuostolius patvirtinančių dokumentų pateikimo dienos.
   10. Kitos Sutarties Šalių atsakomybės sąlygos nurodytos Sutarties Specialiosiose sąlygose.
10. **NENUGALIMA JĖGA (*FORCE–MAJEURE*)**
    1. Sutarties galiojimo laikotarpiu Šalis gali būti visiškai ar iš dalies atleidžiama nuo sutartinių įsipareigojimų vykdymo ir civilinės atsakomybės (padarinių), jei ji įrodo, kad Sutartis visiškai ar iš dalies neįvykdyta dėl nenugalimos jėgos (*force majeure*) aplinkybių.
    2. Šalys nenugalimos jėgos (*force majeure*) aplinkybes supranta taip, kaip jas reglamentuoja Lietuvos Respublikos civilinio kodekso 6.212 straipsnis ir Lietuvos Respublikos Vyriausybės 1996 m. liepos 15 d. nutarimas Nr. 840 „Dėl atleidimo nuo atsakomybės, esant nenugalimos jėgos (*force majeure*) aplinkybėms“. Nenugalimos jėgos sąlygos turi būti nustatomos kiekvienu konkrečiu atveju individualiai, o nenugalimos jėgos (*force majeure*) aplinkybe besiremianti Šalis privalo įrodyti, kad nenugalimos jėgos aplinkybės faktiškai turi tiesioginę įtaką Sutarties vykdymui bei įrodyti visų žemiau nurodytų sąlygų visetą:
       1. aplinkybių, kuriomis remiasi Šalis nebuvo sudarant sutartį ir jų atsiradimo nebuvo galima protingai numatyti;
       2. dėl susidariusių aplinkybių Sutarties objektyviai negalima vykdyti;
       3. Šalis, neįvykdžiusi Sutarties, tų aplinkybių negalėjo kontroliuoti ar negalėjo užkirst joms kelio;
       4. Šalis nebuvo prisiėmusi tų aplinkybių ar jų padarinių atsiradimo rizikos.
    3. Šalis, prašanti ją visiškai ar dalinai atleisti nuo sutartinių įsipareigojimų vykdymo ir / ar sutartinės civilinės atsakomybės nenugalimos jėgos (*force majeure*) pagrindu, privalo raštu pranešti kitai Šaliai nedelsiant, bet ne vėliau kaip per 5 (penkias) kalendorines dienas nuo tokių aplinkybių / kliūčių, trukdančių tinkamai vykdyti Sutartį, atsiradimo ar paaiškėjimo momento, pateikdama:
       1. objektyvius ir išsamius įrodymus bei rašytinius paaiškinimus apie atsiradusias nenumatytas aplinkybes / kliūtis bei jų poveikį ir rizikas Šalies sutartinių įsipareigojimų tinkamam vykdymui, taip pat, kad ji ėmėsi visų pagrįstų atsargumo priemonių ir dėjo visas pastangas, jog sumažintų išlaidas ar galimas neigiamas pasekmes Sutarties tinkamam vykdymui;
       2. preliminarų įsipareigojimų įvykdymo terminą, jei aplinkybės, dėl kurių neįmanoma įvykdyti Sutartį, yra laikinos.
    4. Nenugalimos jėgos aplinkybėms tęsiantis ilgiau kaip 3 (tris) mėnesius, bet kuri iš Šalių turi teisę vienašališkai nutraukti šią Sutartį, apie tai raštu įspėjusi kitą Šalį prieš 5 (penkias) kalendorines dienas.
    5. Esant aukščiau nurodytų sąlygų visetui, tačiau nenugalimos jėgos aplinkybei egzistuojant laikinai, Šalis atleidžiama nuo atsakomybės tik tokiam laikotarpiui, kuris yra protingas, atsižvelgiant į tos aplinkybės įtaką Sutarties įvykdymui. Išnykus bent vienai aukščiau nurodytai sąlygai, nenugalimos jėgos statusas Sutarties Šalims nebegali būti taikomas ir Šalims automatiškai pradedami taikyti Sutartyje įtvirtinti įsipareigojimai. Bet kokiu atveju, Šalis, kuri buvo visiškai ar iš dalies atleista nuo sutartinių įsipareigojimų vykdymo ir civilinės atsakomybės (padarinių) dėl Sutarties nevykdymo / netinkamo vykdymo, išnykus bent vienai aukščiau nurodytai sąlygai, privalo raštu nedelsiant informuoti kitą Šalį.
    6. Šalims žinoma, kad nenugalima jėga nelaikomos aplinkybės, kai sutartiniai įsipareigojimai negali būti įvykdyti dėl prekių rinkoje, lėšų trūkumo ar Šalies kontrahentų padarytų savo prievolių pažeidimų.
    7. Šalims žinoma, jog nustatant nenugalimos jėgos aplinkybių egzistavimą, Prekybos ir pramonės rūmų išduota pažyma, pati savaime materialinių teisinių padarinių nesukuria, kadangi atleidimo nuo civilinės atsakomybės už sutarties nevykdymą, civilinės atsakomybės netaikymo pagrindu laikytinas nenugalimos jėgos aplinkybių egzistavimo, bet ne pažymos išdavimo faktas. Nenugalimos jėgos aplinkybes liudijanti pažyma turi tik procesinę teisinę reikšmę, nes vertintina tik kaip įrodymas civilinėje byloje dėl sutartinių įsipareigojimų vykdymo ar civilinės atsakomybės taikymo. Pažyma dėl nenugalimos jėgos ta apimtimi, kiek joje pateiktas teisinis tam tikrų aplinkybių vertinimas, nelaikytina *prima facie* įrodymu CPK 197 straipsnio prasme, nes faktų teisinis įvertinimas yra teismo prerogatyva ir jo nesaisto kitų asmenų pateiktas teisinis vertinimas ir kvalifikavimas.
    8. Šios Sutarties nuostatos dėl nenugalimos jėgos aplinkybių taikymo, neatima iš kitos Šalies teisės nutraukti Sutartį arba sustabdyti jos įvykdymą, ir / arba reikalauti sumokėti netesybas.
    9. Šaliai per numatytą terminą nepranešus kitai Šaliai apie nenugalimos jėgos aplinkybės atsiradimą bei jos įtaką Sutarties vykdymui, privalo atlyginti visus tiesioginius ir netiesioginius nuostolius, atsiradusius dėl Sutarties nevykdymo / netinkamo vykdymo.
11. **GINČŲ SPRENDIMO TVARKA**
    1. Šalys įsipareigoja imtis visų priemonių laiku ir sąžiningai įvykdyti visas šios Sutarties sąlygas.
    2. Bet koks ginčas ar nuomonių nesutapimas dėl Sutarties ar atskirų jos nuostatų, Sutarties vykdymo, neveikimo ar nutraukimo turi būti sprendžiami Šalių tarpusavio derybomis.
    3. Nepavykus taikiai susitarti per 2 (du) kalendorinius mėnesius nuo to momento, kai viena Šalis pateikia kitai Sutarties Šaliai rašytinę pretenziją, skundą ar kitą jiems prilyginamą dokumentą, ginčas perduodamas spręsti Lietuvos Respublikos teismui pagal Lietuvos Respublikos įstatymus.
    4. Šalys susitaria, kad teisminio ginčo atveju teismo vieta bus Vilniaus miestas.
12. **PASLAUGŲ SUBTEIKIMAS**
    1. Paslaugų teikėjas atsako už visus pagal Sutartį prisiimtus įsipareigojimus, nepaisant to, ar jiems vykdyti bus pasitelkiami tretieji asmenys.
    2. Paslaugų teikėjas įsipareigoja užtikrinti, kad Sutartį vykdys Pirkime pasiūlyti ir (ar) kvalifikacinius reikalavimus atitinkantys subteikėjai ir (ar) specialistai. Paslaugų teikėjas yra atsakingas už subteikėjų vykdomą Sutarties dalį, lyg ją vykdytų pats ir privalo užtikrinti, kad subteikėjai laikytųsi Sutarties nuostatų.
    3. Vykdant Sutartį taikoma tokia ūkio subjektų, kurių pajėgumais dalyvaudamas pirkime rėmėsi Paslaugų teikėjas, kad atitiktų kvalifikacijos reikalavimus, specialistų ir (ar) subteikėjų, vykdysiančių Sutartį, pasitelkimo ir (ar) keitimo tvarka:
       1. Paslaugų teikėjas, vykdydamas Sutartį, negali keisti savo pasiūlyme nurodyto Ūkio subjekto ir (ar) savo pasiūlyme nurodyto specialisto be Užsakovo sutikimo. Keičiamas Ūkio subjektas ir (ar) specialistas turi atitikti kvalifikacinius reikalavimus (pašalinimo pagrindų nebuvimo ir/arba kvalifikacijos), nustatytus Pirkimo dokumentuose.
       2. Paslaugų teikėjo ūkio subjektas, subteikėjas ir (ar) specialistas gali būti keičiamas tik šiais atvejais:
          1. kai Paslaugų teikėjo Ūkio subjektas, subteikėjas bankrutuoja ar susidaro analogiška situacija;
          2. kai Paslaugų teikėjo Ūkio subjektas, subteikėjas ir (ar) specialistas dėl objektyvių priežasčių (pavyzdžiui, Ūkio subjektui, subteikėjui ir (ar) specialistui atsisakius dalyvauti Sutarties vykdyme, susirgus, susižeidus, nutrūkus teisiniams santykiams su Paslaugų teikėju, Ūkio subjekto, subteikėjo ir (ar) specialisto negebėjimas vykdyti sutartinius įsipareigojimus ir pan.) nebegali dalyvauti Sutarties vykdyme;
          3. kai paaiškėja, kad Ūkio subjektas, specialistas, subteikėjas kelią grėsmę nacionaliniam saugumui;
          4. kai paaiškėja, kad Ūkio subjektas, specialistas, subteikėjas atitinka Pirkimo dokumentuose nustatytą pašalinimo pagrindą, kuris taikomas ir Sutarties galiojimo metu.
       3. Paslaugų teikėjas, siekdamas pakeisti Ūkio subjektą, subteikėją ir (ar) specialistą, turi raštu informuoti Užsakovą ne vėliau kaip prieš 3 (tris) darbo dienas ir gauti Užsakovo raštišką sutikimą. Kartu su motyvuotu prašymu pakeisti Ūkio subjektą, specialistą Paslaugų teikėjas turi pateikti dokumentus, kurie įrodo, kad siūlomas ūkio subjektas, specialistas atitinka kvalifikacinius reikalavimus, nustatytus Pirkimo dokumentuose (pašalinimo pagrindų nebuvimo ir/arba kvalifikacijos (teisės verstis veikla, finansinius ir (ar) profesinius patirties arba kitus). Pašalinimo pagrindų nebuvimą (teistumo, mokesčių sumokėjimo, kt.) patvirtinantys dokumentai ir/arba kvalifikacijos dokumentai turi patvirtinti naujojo ūkio subjekto, specialisto kvalifikacijos atitiktį prašymo pakeisti esamą ūkio subjektą, specialistą pateikimo dienai. Laikoma, kad pašalinimo pagrindų nebuvimą patvirtinantys dokumentai yra tinkami, jeigu jie yra išduoti ne anksčiau nei prieš 30 (trisdešimt) kalendorinių dienų iki Paslaugų teikėjo prašymo pakeisti esamą ūkio subjektą, specialistą pateikimo dienos. Užsakovui sutikus su ūkio subjekto, subteikėjo ir (ar) specialisto pakeitimu, Užsakovas kartu su Paslaugų teikėjo raštu sudaro susitarimą dėl ūkio subjekto, subteikėjo ir (ar) specialisto pakeitimo, kurį pasirašo Šalys. Šis susitarimas yra neatskiriama Sutarties dalis. Užsakovas turi teisę atsisakyti duoti sutikimą pakeisti ar pasitelkti naują ūkio subjektą, specialistą ar subteikėją, jeigu nustatoma, kad pasitelkiamas ūkio subjektas, specialistas, subteikėjas gali kelti grėsmę nacionaliniam saugumui (taikoma, kai Sutarties objektas, susijęs su nacionaliniu saugumu);
       4. Ūkio subjektai gali būti pasitelkiami tik toms Sutarties dalims, kurioms savo pasiūlyme Paslaugų teikėjas numatė pasitelkti Ūkio subjektus, tai reiškia, kad tuo atveju, jeigu Paslaugų teikėjas savo Pasiūlyme Pirkimui neišviešino ūkio subjektų pasitelkimo fakto atitinkamoms Sutarties dalims, ūkio subjektai atitinkamoms Sutarties dalims negali būti pasitelkiami.
       5. Paslaugų teikėjas, norėdamas pasitelkti subteikėjus, kurie nėra ūkio subjektai, ne vėliau negu Sutartis pradedama vykdyti, Užsakovui turi pranešti tuo metu žinomų subteikėjų pavadinimus, kontaktinius duomenis ir jų atstovus, taip pat privalo informuoti apie minėtos informacijos pasikeitimus visu Sutarties vykdymo metu bei apie naujus subteikėjus, kuriuos Paslaugų teikėjas ketina pasitelkti vėliau. Subteikėjai negali dalyvauti Sutarties vykdyme apie tai iš anksto nepranešus Užsakovui.
       6. Užsakovas netikrins subteikėjų, kurie nėra Ūkio subjektai, kvalifikacijos.
       7. Užsakovas turi teisę reikalauti pakeisti Ūkio subjektą, specialistą, darbuotoją ar subteikėją, jeigu paaiškėja, kad šis asmuo, netinkamai vykdo savo pareigas, kelia grėsmę nacionaliniam saugumui, Sutarties vykdymo saugumui (taikoma, kai Sutarties objektas susijęs su nacionaliniu saugumu).
13. **PASLAUGŲ VYKDYMO SUSTABDYMAS / PRATĘSIMAS**
    1. Paslaugų vykdymo sustabdymas yra atliekamas Užsakovo nurodymu įvertinus gautą Paslaugų teikėjo prašymą, arba Užsakovo iniciatyva.
    2. Jeigu Paslaugų teikėjui teikiant Paslaugas atsiranda trukdžių arba kitokių kliūčių, trukdančių tinkamai teikti Paslaugas pagal Sutartį, jis privalo raštu nedelsdamas, bet ne vėliau kaip per 1 (vieną) kalendorinę dieną, apie tai pranešti Užsakovui, pateikdamas minėtų aplinkybių egzistavimo įrodymus. Tokiu atveju Paslaugų teikėjas turi teisę prašyti Užsakovo sustabdyti Paslaugų teikimą, kol bus pašalinti nurodyti trukdžiai ar kliūtys. Užsakovui sutikus, Paslaugų teikimas gali būti sustabdomas tik minėtų aplinkybių egzistavimo laikotarpiui, ir jas pašalinus Paslaugų teikėjo privalo nedelsiant atnaujinti Paslaugų teikimą.
    3. Paslaugų teikėjas privalo nedelsiant, bet ne vėliau kaip per 1 (vieną) kalendorinę dieną, sustabdyti Paslaugų arba jų dalies teikimą, gavęs raštišką pranešimą iš Užsakovo, kuriame nurodoma tai padaryti. Paslaugų teikimo sustabdymas nereiškia Sutarties nutraukimo.
    4. Rangos darbų sutarties sustabdymas yra laikomas pagrindu stabdyti šią Sutartį.
    5. Jei Užsakovas sustabdo Paslaugų teikimą daugiau nei 60 (šešiasdešimt) dienų ne dėl Paslaugų teikėjo kaltės ir ne dėl aplinkybių, kurių atsiradimo rizika tenka Paslaugų teikėjui, Paslaugų teikėjas gali rašytiniu pranešimu pareikalauti leidimo atnaujinti Paslaugų teikimą per 30 (trisdešimt) kalendorinių dienų, o tokio leidimo negavęs Sutartį nutraukti apie tai raštu pranešdamas Užsakovui Sutartyje nustatyta tvarka.
    6. Jeigu Paslaugų teikimas sustabdomas ilgiau nei 90 (devyniasdešimt) dienų, kiekviena Sutarties Šalis gali vienašališkai nutraukti Sutartį, pranešdama apie tai kitai Šaliai raštu Sutartyje nustatyta tvarka.
    7. Sutarties vykdymo sustabdymas savaime nesuteikia Paslaugų teikėjui teisės reikalauti Paslaugų atlikimo termino pratęsimo.
    8. Paslaugų teikėjas turi teisę į Paslaugų vykdymo pratęsimą, tačiau tik tuo atveju, jei tokių aplinkybių Paslaugų teikėjas negalėjo iš anksto numatyti. Aplinkybės, kuriomis grindžiama būtinybė pratęsti Paslaugų teikimo laiką, jokiu būdu negali priklausyti nuo Paslaugų teikėjo. Kiekvienu tokiu atveju, Paslaugų teikėjas raštu nedelsdamas, bet ne vėliau kaip per 1 (vieną) kalendorinę dieną, apie tai praneša Užsakovui, pateikdamas minėtų aplinkybių egzistavimo įrodymus. Nurodytas aplinkybes vertina Užsakovas. Užsakovui sutikus, Paslaugų teikimo pratęsimas galimas tik minėtų aplinkybių egzistavimo laikotarpiui.
14. **AVANSINIO MOKĖJIMO UŽTIKRINIMAS *(jei taikoma)***
    1. Užsakovas išmoka Paslaugų teikėjui avansą per 15 dienų nuo Paslaugų teikėjo per Informacinę sistemą „E. sąskaitą“ pateiktos išankstinio mokėjimo sąskaitos ir Sutarties sąlygas atitinkančio Avansinio mokėjimo užtikrinimo, pateikimo dienos.
    2. Avansinio mokėjimo užtikrinamo dydis yra numatytas Sutarties Specialiosiose sąlygose.
    3. Avansinis mokėjimas gali būti užtikrintas tik šiais būdais:
       1. Lietuvos Respublikoje ar užsienyje registruoto banko pirmo pareikalavimo neatšaukiama banko garantija, išduota Užsakovo naudai, lietuvių arba anglų kalba (toliau – Banko garantija). Banko garantijos turinys privalo atitikti šios Sutarties sąlygas.

Jei Banko garantija yra išduota anglų kalba, turi būti pateiktas tinkamai patvirtintas vertimas į lietuvių kalbą. Vertimo patvirtinimas laikomas tinkamu, jei vertimas yra patvirtintas vertėjo parašu ir vertimų biuro antspaudu arba Paslaugų teikėjo ar jo įgalioto asmens parašu ir antspaudu (jei turi). Pirmenybė bus teikiama originaliam tekstui. Bankas išduodantis Banko garantiją, jos išdavimo dieną turi turėti ne mažesnį kaip kredito agentūrų „Fitch Ratings“ ar „Standart & Poor‘s“ suteiktą „BB+“ arba agentūros „Moody‘s“ suteiktą „Ba1“ ilgalaikio skolinimosi reitingą. Jei finansų grupės bankui ar filialui nėra suteikiamas atskiras skolinimosi reitingas, tokiu atveju pagrindinis (motininis ar valdantysis) bankas Banko garantijos išdavimo dieną turi turėti ne mažesnius nei aukščiau nurodyta reitingus (*ši nuostata* *taikoma, jeigu Sutarties vertė yra didesnė kaip 1 500 000,00 (vienas milijonas penki šimtai tūkstančių) Eur be PVM*).

Bankas, išduodantis Banko garantiją, jos išdavimo dieną turi turėti ne mažesnį kaip kredito agentūrų „Fitch Ratings“ ar „Standart & Poor‘s“ suteiktą „A-“ arba agentūros „Moody‘s“ suteiktą „A3“ ilgalaikio skolinimosi reitingą. Jei finansų grupės bankui ar filialui nėra suteikiamas atskiras skolinimosi reitingas, tokiu atveju pagrindinis (motininis ar valdantysis) bankas Banko garantijos išdavimo dieną turi turėti ne mažesnius nei aukščiau nurodyta reitingus. (*ši nuostata* *taikoma, jeigu Sutarties vertė yra didesnė kaip 10 000 000,00 (dešimt milijonų) Eur neįskaitant PVM*).

Paslaugų teikėjas privalo pateikti atitinkamą dokumentą, įrodantį, kad Banko garantiją išdavęs bankas turi atitinkamus reitingus. Jeigu, bankui pačiam neturint reikalaujamo reitingo, kartu bus pateikta kito nesusijusio banko kontragarantija ar bet koks kitas pergarantavimas, toks Sutarties įvykdymo užtikrinimas nebus priimtinas ir jis bus atmestas.

Banko garantijai turi būti taikoma Lietuvos Respublikos teisė ir Tarptautinių prekybos rūmų patvirtintos taisyklės – „*The ICC Uniform rules for demand guarantees*“ (Leidinio Nr.758). Į Banko garantijos tekstą turi būti įtraukta nuostata, kad šalių ginčai sprendžiami Lietuvos Respublikos teisės aktų nustatyta tvarka, Lietuvos Respublikos teismuose.

Banko garantija turi būti pasirašyta juos išdavusio subjekto kvalifikuotu elektroniniu parašu, atitinkančiu Lietuvos Respublikos elektroninės atpažinties ir elektroninių operacijų patikimumo užtikrinimo paslaugų įstatyme (arba jį pakeičiančiame) nustatytus reikalavimus.

* + 1. Draudimo bendrovės laidavimu. Draudimo bendrovės laidavimo draudimo raštas turi būti išduotas Užsakovo naudai, lietuvių arba anglų kalba (toliau – Laidavimo raštas). Laidavimo rašto turinys privalo atitikti šios Sutarties sąlygas. Jei Laidavimo raštas yra išduotas anglų kalba, turi būti pateiktas tinkamai patvirtintas vertimas į lietuvių kalbą. Vertimo patvirtinimas laikomas tinkamu, jei vertimas yra patvirtintas vertėjo parašu ir vertimų biuro antspaudu arba Paslaugų teikėjo ar jo įgalioto asmens parašu ir antspaudu (jei turi). Pirmenybė bus teikiama originaliam tekstui.

Draudimo bendrovė išduodanti Laidavimo raštą, jo išdavimo dieną turi turėti ne mažesnį kaip kredito agentūrų „Fitch Ratings“ ar „Standart & Poor‘s“ suteiktą „BB+“ arba agentūros „Moody‘s“ suteiktą „Ba1“ ilgalaikio skolinimosi reitingą. Jei draudimo bendrovei ar filialui nėra suteikiamas atskiras skolinimosi reitingas, tokiu atveju pagrindinė (motininė ar valdančioji) draudimo bendrovė Laidavimo rašto išdavimo dieną turi turėti ne mažesnius nei aukščiau nurodyta reitingus (*ši nuostata* *taikoma, jeigu Sutarties vertė yra didesnė kaip 1 500 000,00 (vienas milijonas penki šimtai tūkstančių) Eur be PVM*).

Draudimo bendrovė, išduodanti Laidavimo raštą, jo išdavimo dieną turi turėti ne mažesnį kaip kredito agentūrų „Fitch Ratings“ ar „Standart & Poor‘s“ suteiktą „A-“ arba agentūros „Moody‘s“ suteiktą „A3“ ilgalaikio skolinimosi reitingą. Jei draudimo bendrovei ar filialui nėra suteikiamas atskiras skolinimosi reitingas, tokiu atveju pagrindinė (motininė ar valdančioji) draudimo bendrovė Laidavimo rašto išdavimo dieną turi turėti ne mažesnius nei aukščiau nurodyta reitingus. (*ši nuostata* *taikoma, jeigu Sutarties vertė yra didesnė kaip 10 000 000,00 (dešimt milijonų) Eur neįskaitant PVM*).

Paslaugų teikėjas privalo pateikti atitinkamą dokumentą, įrodantį, kad Laidavimo raštą išdavusi draudimo bendrovė turi atitinkamus reitingus.

Laidavimo raštui turi būti taikoma Lietuvos Respublikos teisė. Į Laidavimo rašto tekstą turi būti įtraukta nuostata, kad šalių ginčai sprendžiami Lietuvos Respublikos teisės aktų nustatyta tvarka, Lietuvos Respublikos teismuose.

Kartu su Laidavimo raštu Paslaugų teikėjas turi pateikti ir pasirašyto draudimo liudijimo (poliso) kopiją bei apmokėjimą patvirtinančio dokumento kopiją, įrodančią, kad draudimo įmoka už šį išduotą Laidavimo raštą yra sumokėta.

Laidavimo rašto sąlygose negali būti nustatytas išplėstinis nedraudžiamų įvykių sąrašas ir (arba) kitos sąlygos, kurios paneigtų Paslaugų teikėjo sutartinių prievolių užtikrinimo esmę. Laidavimo draudimas turi būti skirtas visų Paslaugų teikėjo sutartinių įsipareigojimų vykdymui bei tiesioginių ir netiesioginių nuostolių atlyginimui užtikrinti, įskaitant, bet neapsiribojant palūkanų, delspinigių, baudų ar kito pobūdžio kompensacijų mokėjimui užtikrinti. Sudaromoje laidavimo draudimo sutartyje turi būti numatyta:

1. Užsakovas turi būti paskirtas neatšaukiamu naudos gavėju;
2. Laidavimo draudimo sutartis negali būti nutraukta ar pakeista, jei draudimo sutarties pakeitimai siaurina draudimo apsaugą ar gali kitaip neigiamai paveikti Užsakovo teises bei interesus, susijusius su draudimo sutartimi, be išankstinio rašytinio Užsakovo sutikimo;
3. Paslaugų teikėjo arba Užsakovo teisių ir pareigų pagal laidavimo draudimo sutartį (pilnai ar dalinai) perleidimas Užsakovo reorganizavimo, atskyrimo, pertvarkymo ar įmonės perdavimo (įskaitant, bet neapsiribojant, turto arba įmonės įnešimo į trečiųjų asmenų įstatinį kapitalą ir pan.) atveju, su sąlyga, kad bus išlaikyta tiesioginė ar netiesioginė Lietuvos Respublikos (valstybės) kontrolė, neturės įtakos laidavimo draudimo sutarties bei ja suteikiamos draudimo apsaugos galiojimui bei sąlygoms ir nebus laikoma nei rizikos padidėjimu, nei draudimo išmokos nemokėjimo ar mažinimo pagrindu;
4. Paslaugų teikėjui ar kitiems apdraustiesiems neįvykdžius ar netinkamai įvykdžius savo įsipareigojimų pagal Sutartį, Užsakovas neprivalo pirmiausia nukreipti išieškojimą į jų turtą ar kitas prievolių pagal Sutartį užtikrinimo priemones (jei tokių būtų);
5. Draudimo išmoka turi būti nustatoma ir apskaičiuojama pagal Sutartyje nustatytas Užsakovo nuostolių nustatymo ir apskaičiavimo taisykles, įskaitant ir Sutartyje nustatytas netesybas. Todėl draudimo išmokos mokėjimo tikslais iš Užsakovo negali būti reikalaujama pateikti daugiau nei rašytinis prašymas dėl draudimo išmokos mokėjimo bei informacija ir dokumentai, būtini bei pakankami Užsakovo nuostoliams pagal Sutartį nustatyti ir apskaičiuoti;
6. Draudimo apsauga turi būti teikiama ir tais atvejais, kai Užsakovo reikalavimas išmokėti draudimo išmoką pagal laidavimo draudimo sutartį pateikiamas pasibaigus draudimo laikotarpiui, jei toks reikalavimas pateikiamas dėl aplinkybių (Užsakovo atitinkamų prievolių pagal Sutartį neįvykdymo ar netinkamo įvykdymo), apie kurias Draudikui buvo pranešta draudimo laikotarpio galiojimo laikotarpiu.
   1. Kiti, nei nurodyti šios Sutarties ‎16.3 punkte, Avansinio mokėjimo užtikrinimo būdai nepriimami.
   2. Avansinio mokėjimo užtikrinimą patvirtinantys dokumentai Užsakovui turi būti teikiami tik elektroniniu būdu. Kitokiu būdu prievolių įvykdymo užtikrinimą patvirtinantys dokumentai gali būti pateikti tik tokiu atveju, jei bankas ar draudimo bendrovė neišdavinėja kvalifikuotu elektroniniu parašu pasirašytų dokumentų ir tai patys patvirtina.
   3. Avansinio mokėjimo užtikrinimas turi galioti tol, kol bus užskaitytas avansinis mokėjimas, tačiau jo suma gali būti proporcingai mažinama Paslaugų teikėjo užskaitytų sumų dydžiais pagal toliau pateikiamą lentelę:

|  |  |
| --- | --- |
| **Suteiktų paslaugų dalis nuo Sutarties vertės be PVM**  **(%)** | **Užskaitomas išankstinio mokėjimo dalis**  **(%)** |
| 60 | 20 |
| 70 | 40 |
| 80 | 60 |
| 90 | 80 |
| 100 | 100 |

* 1. Jeigu Avansinio mokėjimo užtikrinimui skirtoje Banko garantijoje/ Laidavimo rašte bus nurodytas jos galiojimo laikas, o, likus 28 (dvidešimt aštuonioms) dienoms iki Banko garantijos / Laidavimo rašto galiojimo datos pabaigos, Avansinis mokėjimas nebus užskaitytas, tai Paslaugų teikėjas privalės pratęsti Banko garantijos / Laidavimo rašto galiojimo laiką, iki bus užskaitytas Avansinis mokėjimas. Šios Paslaugų teikėjo pareigos nevykdymas laikomas esminiu Sutarties pažeidimu, suteikiančiu teisę Užsakovui kreiptis į Banko garantiją / Laidavimo raštą išdavusį asmenį su reikalavimu išmokėti Banko garantijos / laidavimo draudimo sumą.
  2. Užsakovui arba Paslaugų teikėjui gavus informaciją, jog bankas, išdavęs garantija arba draudimo bendrovė išdavusi laidavimo raštą nebeatitinka Sutartyje keliamų reikalavimų ir/arba bankas, išdavęs garantija arba draudimo bendrovė išdavusi laidavimo raštą taptų nemokiu (-ia), paskelbtų apie ketinimą nebevykdyti įsipareigojimų, jam (-ai) būtų paskelbtas moratoriumas ir (arba) iš kitų aplinkybių būtų aišku, jog nebegalės įvykdyti prisiimtų įsipareigojimų, Paslaugų teikėjas įsipareigoja per 10 (dešimt) kalendorinių dienų nuo Užsakovo reikalavimo pateikti Banko garantiją arba Laidavimo raštą, atitinkančius Sutartyje nustatytus reikalavimus. Paslaugų teikėjui to nepadarius, Paslaugų teikėjas laikytinas iš esmės pažeidusiu Sutartį ir Užsakovas įgyja teisę vienašališkai nutraukti Sutartį bei reikalauti visų nuostolių atlyginimo.
  3. Jeigu avansinis mokėjimas nebus užskaitytas iki galutinio darbų priėmimo – perdavimo akto pagal Rangos darbų sutartį pasirašymo datos ar iki Rangos darbų ar šios Sutarties pasibaigimo kitais pagrindais, Paslaugų teikėjas nedelsiant privalės sumokėti Užsakovui likusią neužskaitytą Avansinio mokėjimo dalį.

1. **KONFIDENCIALUMO ĮSIPAREIGOJIMAI**
   1. Šalys sutinka laikyti Sutarties sąlygas, visą dokumentaciją ir tiesioginę ar netiesioginę informaciją, kurią Sutarties Šalys gauna ar sužino viena iš kitos vykdydamos Sutartį, konfidencialia ir be išankstinio kitos Šalies rašytinio sutikimo neplatinti trečiosioms šalims jokios informacijos, susijusios su Sutartimi ir / ar jos vykdymu, išskyrus atvejus, kai to reikalaujama Lietuvos Respublikos teisės aktų nustatyta tvarka. Už informacijos pagal Sutartį paskleidimą, kaltoji Šalis, privalo atlyginti kitai Šaliai dėl to atsiradusius nuostolius. Konfidencialumo įsipareigojimas galioja neterminuotai, t. y. ir po Sutarties galiojimo pabaigos.
   2. Šio įsipareigojimo pažeidimu nebus laikomas viešas informacijos apie Užsakovą atskleidimas, jei Užsakovas pažeidžia mokėjimo terminus, ir informacijos apie Paslaugų teikėją atskleidimas, jei Paslaugų teikėjas pažeidžia Paslaugų suteikimo terminus.
2. **KITOS SUTARTIES SĄLYGOS** 
   1. Sutartis yra sudaryta vadovaujantis Komunalinio sektoriaus įstatymu ir/arba Viešųjų pirkimų įstatymu, kaip yra taikytina ir kitų teisės aktų nuostatomis, ir vykdoma Sutartyje bei minimuose įstatymuose numatytomis sąlygomis ir tvarka, išskyrus atvejus, kai atitinkamas viešąjį pirkimą reglamentuojantis įstatymas ir jį įgyvendinantys teisės aktai nėra privalomi taikyti pagal Užsakovo statusą pirkimus reglamentuojančių teisės aktų reikalavimų prasme)). Šalys konstatuoja ir patvirtina, jog Sutarties nuostatos pirkimo sąlygų nuostatoms neprieštarauja.
   2. Nė viena Šalis neturi teisės perleisti visų arba dalies teisių ir pareigų pagal Sutartį jokiai trečiajai šaliai be išankstinio raštiško kitos Šalies sutikimo, išskyrus Sutarties Bendrųjų sąlygų ‎18.4 punkte numatytus atvejus.
   3. Paslaugų teikėjas privalo būti įsiregistravęs arba įsiregistruoti PVM mokėtoju Lietuvos Respublikoje ir ne vėliau kaip per 14 (keturiolika) darbo dienų po Sutarties pasirašymo pateikti Užsakovui PVM registraciją patvirtinantį dokumentą. Užsakovas neatlygina išlaidų, susijusių su Paslaugų teikėjo pareiga registruotis PVM mokėtoju Lietuvos Respublikoje, taip pat kitų susijusių išlaidų.
   4. Paslaugų teikėjas patvirtina, kad jis neprieštarauja Užsakovo reorganizavimui, atskyrimui, pertvarkymui ar įmonės perdavimui (įskaitant, bet neapsiribojant, turto arba įmonės įnešimui į trečiųjų asmenų įstatinį kapitalą ir pan.) ir, jei jis būtų vykdomas, nereikalaus jokio papildomo prievolių įvykdymo užtikrinimo. Tokiems atvejams vykdyti nebus reikalingi jokie papildomi Paslaugų teikėjo sutikimai ar leidimai. Jeigu dėl bet kokių imperatyvių teisės aktų reikalavimų tokius sutikimus ar leidimus reikėtų gauti, Paslaugų teikėjas juos įsipareigoja išduoti nedelsiant, bet ne vėliau nei per Užsakovo prašyme nurodytą terminą.
   5. Tais atvejais, kai Užsakovo reorganizavimo, atskyrimo, pertvarkymo ar įmonės perdavimo (įskaitant, bet neapsiribojant, turto arba įmonės įnešimo į trečiųjų asmenų įstatinį kapitalą ir pan.) atveju bus numatyta, jog Sutartyje nustatytos Paslaugos yra reikalingi tiek Užsakovui, tiek ir / ar pagal Sutartį teises ir pareigas ar jų dalį įgijusiam ūkio subjektui, Sutartyje numatytus įsipareigojimus Paslaugų teikėjas vykdys pagal poreikį tiek Užsakovo, tiek pagal Sutartį teises ir pareigas ar jų dalį įgijusio ūkio subjekto atžvilgiu.
   6. Jeigu Sutarties dalykas yra padalinamas (arba prijungiamas prie kitos analogiškos sutarties, kuri sudaryta to paties pirkimo pagrindu, dalyko), Sutarties vertė, Sutarties dalyko kiekis / apimtis, Sutarties įvykdymo užtikrinimo (jei tokio reikalauta) suma ir kitos Sutarties sąlygos yra padalinamos (arba sujungiamos) pagal reorganizavimo, atskyrimo, pertvarkymo ar įmonės perdavimo sąlygas (jei taikomos) arba proporcingai pagal naujų Sutarties šalių prisiimamų įsipareigojimų dalį.
   7. Užsakovo reorganizavimo, atskyrimo, pertvarkymo ar įmonės perdavimo (įskaitant, bet neapsiribojant, turto arba įmonės įnešimo į trečiųjų asmenų įstatinį kapitalą ir pan.) atveju, Sutartis vykdoma pagal Užsakovo ir (ar) pagal Sutartį teises ir pareigas ar jų dalį įgijusio ūkio subjekto statusui (viešuosius) pirkimus reglamentuojančių teisės aktų reikalavimų prasme) taikytiną teisę.
   8. Visus kitus klausimus, kurie neaptarti Sutartyje, reguliuoja Lietuvos Respublikos teisės aktai.
   9. Sutartis sudaryta lietuvių kalba, yra Šalių perskaityta ir suprasta. Sutarties autentiškumas patvirtintas ant kiekvieno Sutarties lapo kiekvienos Šalies įgaliotų asmenų parašais arba Sutartis susiuvama ir pasirašoma paskutinio lapo antroje pusėje, arba Sutartis pasirašoma elektroniniu parašu.
   10. Šią Sutartį sudaro Sutarties Specialiosios sąlygos, jų priedai ir Sutarties Bendrosios sąlygos. Jeigu Sutarties Specialiųjų sąlygų ir / ar jų priedų nuostatos neatitinka Sutarties Bendrųjų sąlygų nuostatų, pirmenybė yra teikiama Sutarties Specialiųjų sąlygų bei jų priedų nuostatoms.
   11. Pirkimo dokumentai ir jų paaiškinimai (patikslinimai), jei tokių būtų, Paslaugų teikėjo pateiktas pasiūlymas ir jo paaiškinimai, jei tokių būtų, yra neatskiriamos šios Sutarties dalys.
   12. Paslaugų teikėjui yra draudžiama viešai skelbti, publikuoti, kitaip platinti, parduoti ar kitaip perleisti statybvietėje fotografuotą ir / ar filmuotą ar kitą medžiagą, įskaitant atvaizdus, fotografijas ir video medžiagą, neturint Užsakovo sutikimų. Pažeidus šiame Sutarties punkte numatytą draudimą Paslaugų teikėjas privalo atlyginti Užsakovui dėl to patirtus nuostolius.
   13. Kiekviena Šalis privalo informuoti savo darbuotojus apie kitos Šalies atliekamą jų asmens duomenų tvarkymą laikantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) reikalavimų bei kitos Šalies prašymu pateikti tai patvirtinančius įrodymus.
   14. Šalis, nevykdanti ar netinkamai vykdanti šiame Sutarties punkte numatytus įsipareigojimus, privalo atlyginti kitai Šaliai dėl to patirtus nuostolius, įskaitant, bet neapsiribojant, valstybės institucijų paskirtas baudas ir / ar kitas pinigines sankcijas.
   15. Jeigu keičiasi Sutartį pasirašiusių šalių rekvizitai: adresai, banko sąskaitų rekvizitai, juridinio asmens ar PVM mokėtojo kodai ir/ar kiti svarbūs duomenys, galintys turėti įtakos tinkamam Sutarties vykdymui, šalys privalo nedelsiant raštu informuoti apie tai viena kitą. Šalis, neįvykdžiusi šių reikalavimų negali reikšti pretenzijų tuo pagrindu, jog kitos šalies veiksmai, atlikti pagal paskutinius jai žinomus rekvizitus ar turimą kitą informaciją, neatitinka Sutarties sąlygų. Pasikeitus Šalies rekvizitams ir apie tai tinkamai informavus kitą Šalį atskiras Sutarties pakeitimas nesudaromas.

\_\_\_\_\_\_\_\_\_\_\_\_\_\_\_\_\_\_\_\_\_\_

1. [2014 m. vasario 26 d. Europos Parlamento ir Tarybos direktyva 2014/25/ES dėl subjektų, vykdančių veiklą vandens, energetikos, transporto ir pašto paslaugų sektoriuose, vykdomų pirkimų, kuria panaikinama Direktyva 2004/17/EB](http://vpt.lrv.lt/uploads/vpt/documents/files/2014-25-ES.pdf) [↑](#footnote-ref-2)